Diksi Bertingkah Makna Berubah

Oleh: Dilah Tuah

WILLIAM WORDSWORTH (1802) dalam bukunya yang berjudul ‘Lyrical Ballads: With Pastoral and Other Poems’ mentakrifkan puisi sebagai sebuah pengucapan yang imaginatif dan lahir daripada perasaan yang mendalam. Puisi juga merupakan ungkapan bahasa yang berperanan dalam menyampaikan sesuatu mesej melalui reaksi emosi atau sesuatu kata-kata yang sukar hendak dinyatakan. Justeru, atas faktor ini ramai yang terdorong untuk menghasilkan puisi, kesan daripada lonjakan emosi yang membuak. Pun begitu, dalam puisi, tidak semua reaksi emosi berupaya menyatukan kata-kata untuk menjadi sebuah puisi yang bermakna. Puisi menuntut pengisian batiniah yang dapat memberikan kesan estetika kepada khalayak pembaca.

Tidak dinafikan, emosi yang diadun bersama-sama dengan pengalaman dan pengamatan tajam penyair serta pemilihan diksi yang tepat berupaya melahirkan sebuah puisi yang indah dan menarik. Manakala keindahan puisi pula tidak hanya diukur pada bait-bait kata yang meruntun hati pembaca. Puisi harus padat serta berupaya menimbulkan kesatuan yang mantap dan berkesan. Dalam erti kata mudah, penyair sedaya upaya untuk tidak menjelaskan secara terperinci apa yang ingin diungkapkan dalam puisinya. Hal ini menyebabkan penyair perlu kreatif dalam memadankan simbol dan tanda, agar ia dapat menceritakan seribu makna yang tersirat. Selain itu, kepadatan puisi banyak bergantung kepada diksi yang dipilih oleh penyair. Penyair yang tekun dan cermat, akan sedaya upaya memahat kata (memilih diksi yang terbaik) untuk menjadi sebuah ukiran kata yang indah.

Dalam menghasilkan sesebuah puisi yang baik, pemilihan diksi yang tepat dan padat amat diperlukan. Selain bertujuan untuk memperindah puisi, diksi turut berperanan dalam menghubungkan penyair dengan khalayak pembaca. Bagaimana proses ini berlaku? Dalam puisi, diksi yang tepat dan padu, dapat memandu khalayak untuk mentafsir dan memahami idea, pemikiran, falsafah dan hasrat yang ingin disampaikan oleh penyair. Manakala diksi yang kabur serta tidak tersusun rapi, akan menyebabkan sesebuah puisi gagal untuk difahami dan diapresiasi. Bagi penyair baharu atau pemula, diksi merupakan pemilihan dan penyusunan kata-kata yang indah sehingga membawa pengertian yang mendalam dan tepat penggunaannya.

Menurut Sasterawan Negara Dato’ Dr. Anwar Ridhwan, dalam acara Memperkenalkan Sasterawan Negara yang berlangsung pada 26 November 2021 di Panggung Bandaraya, Kuala Lumpur, beliau turut menekankan kepentingan aspek pemilihan diksi dalam karya sastera. Menurut beliau, pemilihan diksi dalam sesebuah karya sastera ialah modus utama dalam pengkaryaannya kerana kekuatan bahasa merupakan kekuatan utama bagi seseorang pengarang. Bahasa yang baik, berupaya memukau khalayak pembaca untuk menikmati karya-karya sastera yang dihasilkan.

Sehubungan itu, bertitik tolak daripada perbincangan di atas, ulasan puisi kali ini akan meninjau aspek diksi yang terbina dalam tiga buah puisi yang tersiar di ruangan ini pada minggu lepas. Puisi-puisi yang dimaksudkan ialah “Aku Tahu” karya Adhwa Mahyuddin Aldi, “Hamba Hanya Kita” karya Ramzi Junai dan “Sulaman Memorabilia yang Masih Belum Selesai” karya Ben Galayan. Walaupun fokus ulasan ini lebih menekankan aspek pemilihan diksi, namun aspek-aspek lain dalam puisi turut dibincangkan secara tidak langsung. Justeru, diharap ulasan ini dapat membantu para penyair muda dalam meningkatkan mutu pengkaryaan mereka dan seterusnya membina wilayah kepenyairan yang tersendiri pada masa akan datang.

Puisi pertama yang akan dikupas ialah “Aku Tahu” karya Adhwa Mahyuddin Aldi. Puisi ini tampil dalam enam rangkap yang panjang. Dari sudut pemilihan judul atau tajuk puisi, tampak tajuk yang dipilih agak klise serta tiada kelainan yang mampu memancing minat pembaca untuk menikmati puisi ini. Dari segi makna, puisi ini bercerita tentang diri penyair yang bergelut dengan keperitan hidup serta kerinduannya untuk mendapat kasih sayang daripada ibu dan bapa. Hal ini dijelaskan oleh penyair dalam rangkap kedua, iaitu /Akan tetapi/ dalam keperitan hidup itu/ada kemanisannya. /ke manakah hilangnya kemanisan hidup itu?/ke mana perginya keindahan kehidupan itu?/yang mungkin tidak dapat dilihat oleh pancaindera/namun, dapat dirasakan oleh jiwa./

Dari segi bentuk, puisi ini polos dan prosaik. Bagi penyair muda, puisi yang polos bermaksud puisi yang kurang memasukkan unsur imejan dan bahasa figuratif sehingga puisi yang terhasil mirip seperti bahasa seharian. Manakala prosaik pula merujuk kepada puisi yang mendekati bahasa prosa. Perhatikan rangkap pertama, iaitu/Aku tahu, ibu/hidup ini perit/Aku mengerti, ayah/kehidupan ini ujian/penuh dengan pancaroba/ kelalaian/. Daripada enam baris yang pendek ini, tidak ditemukan diksi yang mampu menggambarkan perasaan penyair. Di sisi yang lain, kesemua situasi yang digambarkan oleh penyair dalam rangkap pertama, tidak mempunyai kelainan dalam membezakan antara ungkapan harian dengan ungkapan yang mampu mengocak jiwa khalayak. Selain itu, tiada pertautan kata dan makna dalam puisi ini. Hal ini disebabkan oleh emosi penyair yang membuak sehingga ia gagal menyusun puisi ini menjadi satu kesatuan pemikiran yang baik dan indah.

Mengapa hal ini berlaku? Pertama, diksi “keperitan hidup” yang menyelubungi kehidupan penyair pada rangkap kedua tidak bertautan dengan diksi ‘kemanisan’ pada rangkap ketiga. Persoalannya kini, bagaimana penyair mampu membeli kemanisan, sekiranya hidup dalam keperitan? Di sinilah dapat dilihat betapa pentingnya pemilihan diksi yang baik agar kata-kata yang disusun pada baris puisi tidak bertingkah antara satu sama lain. Pertingkahan diksi bukan sahaja melemahkan mutu puisi,  namun pada masa yang sama menjejaskan nilai-nilai estetika yang sepatutnya mendukung kewujudan sesebuah puisi.

Selain itu, banyak pembaziran kata dalam puisi ini. Penyair didapati tidak cermat dan hemat dalam memilih diksi yang sesuai untuk disusun menjadi ungkapan yang indah dan bermakna. Penyair juga perlu mengelakkan penggunaan kata yang tidak sajak atau perkataan yang tidak memberi makna kepada puisi seperti kata ‘malangnya’ dalam rangkap keempat. Di samping itu, kebanyakan rangkap puisi ini ditulis menggunakan bahasa harian yang mudah diterka maknanya oleh pembaca. Misalnya pada rangkap kelima, iaitu /Wahai bonda tercinta,/wahai ayahanda perkasa,/dengarlah isi hati anakmu yang daif ini/yang hanya melihat dunia dengan sebelah mata./yang sedang mencari kebahagiaan dunia/. Walaupun percubaan ini kurang memberangsangkan, namun keberanian penyair dalam menyiarkan karyanya di akhbar wajar dipuji. Semoga keberanian ini dapat diselarikan dengan kekuatan dalam menghasilkan puisi yang lebih berimpak dan bermutu.

Puisi seterusnya berjudul “Hamba Hanya Kita” karya Ramzi Junai yang tampil dalam satu rangkap puisi yang panjang. Dari segi tema, puisi ini mengangkat citra ketuhanan yang dapat memberi pesan dan kesan kerohanian kepada pembaca. Hal ini dapat diperhatikan pada diksi yang dipilih oleh penyair seperti ‘redha-Nya’, ‘saf’, ‘doa’, ‘zikir’, ‘keampunan-Nya’, ‘tuhan’ dan sebagainya. Dari segi makna, puisi ini tentang muhasabah diri seorang hamba dalam mendekatkan dirinya kepada Pencipta. Perkara ini dapat diperhatikan pada baris pertama hingga baris kelima puisi ini, iaitu /Ketika manusia bersimpuh/di bawah redup redha-Nya/dinding serba putih dan suci/tiada beza raja atau rakyat biasa/duduk bersama membentuk saf/.

Dalam penghasilan puisi, penyair disarankan supaya mengelakkan penggunaan kata atau frasa yang klise. Antara contoh frasa klise dalam puisi ini ialah /percanggahan ideologi disimpan rapi/kerana hamba hanya kita/. Puisi yang baik perlu mengungkapkan sesuatu yang segar dan menarik, walaupun idea dan gagasan yang diperkatakan adalah sesuatu yang sama.  Selain itu, tampak usaha penyair dalam mengaplikasikan inversi frasa dalam puisi ini iaitu bagi frasa /kerana hamba hanya kita/. Pun begitu, bentuk tersebut tidak tepat dan mengelirukan pembaca dan dicadangkan supaya frasa tersebut perlu digantikan dengan frasa “kerana kita hanya hamba”.

Membaca puisi ketuhanan akan mendorong pembaca untuk melakukan perubahan dalam diri. Pada peringkat awal puisi ini, penyair telah menanam nilai keinsafan dan kerendahan diri dalam puisinya. Kendatipun begitu, setelah semua kesedaran dan keinsafan ini disuntik oleh penyair ke dalam jiwa pembaca, mengapa perlu dipilih diksi yang bersifat kontradiksi atau bercanggah dengan keinginan penyair pada peringkat awal puisi ini. Kecuaian ini dapat diperhatikan pada baris ke-13 hingga baris ke-16 puisi ini iaitu /usai urusan bertemu tuhan/ lalu bertebaran meraih rezeki/ mengutip dosa kembali/ begitulah angkuhnya kita/.

Tidak dinafikan, dalam empat baris terakhir puisi ini, penyair sebenarnya ingin menyatakan sifat hamba yang lemah serta mudah ternoda oleh dosa. Namun begitu, bait-bait /usai urusan bertemu tuhan/ lalu bertebaran meraih rezeki/ tidak sesuai dipadankan dengan frasa /mengutip dosa kembali/. Hal ini dikatakan sedemikian kerana Islam mengajar umatnya untuk bersangka baik dalam setiap perkara dan keadaan. Justeru, puisi yang menganjurkan kepada kebaikan harus berakhir dengan kebaikan. Di sinilah peri pentingnya pemilihan diksi yang tepat dalam puisi agar apa yang ingin disampaikan oleh penyair dapat memberi kesan estetika serta menanjak perubahan diri para khalayak pembaca.

Puisi terakhir berjudul “Sulaman Memorabilia yang Masih Belum Selesai” hasil nukilan Ben Galayan, merupakan sebuah puisi buat sahabat penyair yang telah pergi selamanya. Dari segi makna, puisi ini mengisahkan tentang seorang sahabat yang sedang mendapat rawatan dan akhirnya dijemput ke negeri abadi pada bulan Ramadan. Dari segi bentuk, puisi ini tidak sukar untuk ditafsirkan kerana menggunakan bahasa yang mudah diterjah maknanya. Selain itu, tidak ditemui penggunaan diksi yang berbentuk bahasa figuratif yang menyukarkan khalayak untuk mentafsir makna puisi ini. Paling ketara, puisi ini didapati berkelintaran dalam ruangan peribadi penyair.

Hal ini dapat diperhatikan pada rangkap pertama, iaitu /Sinar terang lampu kuning menyapa/derap kaki para perawat terkawal rapat/nafas dihembus laju mengejar nadi bertamu/ubat dikekah kunyah memenggal rasa/jarum dipanah tajam menggali darah merah/sakit yang semalam masih terasa/dibuai lagi seksa mencengkam salur nyawa/diselubung kerubung pernafasan yang sedikit cuma/ sesak, penat, resah, menyala pada hamparan matamu kawan/. Walaupun begitu, penyair bijak menyusun kata dengan rima yang senada sehingga berjaya menimbulkan keindahan. Misalnya kata ‘perawat’ dan ‘rapat’; ‘laju’ dan ‘bertamu’; ‘seksa’ dan ‘nyawa’; ‘selubung’ dan ‘kerubung’  serta ‘hamparan’ dan ‘kawan’.

Pada rangkap kedua, terdapat diksi yang kurang sesuai, iaitu /engkau ketawa tetapi wajah hanya muram belaka/. Persoalannya kini, pada wajah yang muram, adakah mampu untuk membina sebuah ketawa? Hal inilah yang sering kali mengelirukan pembaca kerana penyair harus bijak memilih diksi yang sesuai agar apa yang disampaikan tidak menyimpang pada pemahaman pembaca.  Di samping itu, untuk berkalung lama di bingkai zaman, sesebuah puisi harus berupaya membicarakan masa lalu, masa kini dan masa depan dalam bahasa puitis yang indah dan malar segar.

Selain itu, rangkap ketiga puisi ini agak polos dan prosaik. Penyair didapati kurang kemas dalam memilih diksi terbaik dalam susunan terbaik. Implikasinya, puisi terlalu sarat dengan penjelasan makna, sedangkan bentuk puisi yang baik menuntut pemadatan kata dalam raungan yang terbatas. Hal ini dapat diperhatikan pada baris /Ramadan mulia mengiringi titisan air mata mengapa terlalu cepat engkau merasa penat/ mengapa tidak mampu bertahan lebih lama lagi kawan/jemari terlentang matamu tidak memandang/ pada kami yang memanggil ulang namamu/. Oleh itu, baris ini perlu disaring dan dimurnikan, agar diksi yang dipilih tidak mengarah kepada puisi prosa. Di sisi yang lain, penyair juga disarankan untuk mengetengahkan diksi-diksi yang jarang didengar dan digunakan oleh penyair lain. Tujuannya adalah untuk menjadikan sesebuah puisi itu unik dan istimewa kepada khalayak pembaca.

Berpandukan ulasan ketiga-tiga buah puisi di atas, dapat dirumuskan bahawa terdapat segelintir daripada penyair muda yang masih belum cermat dalam memilih diksi yang sesuai. Selain itu, belum ditemui juga puisi yang benar-benar memanfaatkan bahasa konotasi sehingga puisi yang terhasil bersifat tersembunyi, mendalam, kaya, jauh dan luas pengertiannya. Apa yang berlaku adalah sebaliknya. Puisi-puisi yang dihasilkan dinyatakan secara terus terang tanpa memikirkan nilai estetika yang perlu ada dalam sesebuah puisi. Di samping itu, penggunaan gaya bahasa seperti metafora, hiperbola, simile, personifikasi, ironi dan sebagainya tidak dimanfaatkan oleh para penyair. Penggunaan unsur-unsur gaya bahasa ini penting dalam menimbulkan imej atau kesan gambaran bagi sesebuah puisi.

Secara keseluruhan, ketiga-tiga puisi di atas mempunyai sisi kekuatan dan kelemahan yang dapat ditambah baik dan diperbaiki. Percayalah, dalam merintis perjalanan sebagai seorang penyair, permulaan kecil di ruangan ini mampu menanjak mutu kepengarangan yang lebih unggul. Selain itu, kritikan dan ulasan yang disiarkan di ruangan ini, bukan bertujuan untuk melemahkan atau meremehkan karya seseorang penulis. Ulasan ini bersifat subjektif dan bermatlamat sebagai wadah bimbingan kepada penyair-penyair muda yang berbakat besar. Semoga ulasan ringkas ini dapat membantu penyair baharu, dalam meningkatkan mutu penghasilan puisi pada masa akan datang. Teruskan berkarya!

See author's posts


Bomba nyelamatka mansa tekepit dalam kerita

BATU NIAH: Raban ari Balai Bomba dan Penyelamat Batu Niah enggau naka penyampat mansutka mansa (penumpang) ke tekepit kaki kiba dalam kerita maya penusah bebadi jalai raya nyadi malam Hari Empat ke udah.

Penusah nya nyadi urung pukul 10.22 malam ba Jalan Gunung Subis ke alai kerita 4WD belantak enggau kerita salon.

Nitihka pengari Bomba, pengudah nerima kangau bebadi ari mensia mayuh raban berumban ngelawa endur penusah nya nyadi urung sekilometer ari Balai Bomba Batu Niah.

Ku iya, pengudah datai ba endur penusah di Jalan Gunung Subis, raban Bomba enggau naka ulih sereta mansutka mansa (penumpang) ke tekepit di dalam kerita nya ngena perengka nyelamat.

“Pengudah mansa mujur dipansutka, iya terus diserahka ngagai para medik ke bisi datai nepan ambulan ngelawa endur nya.

“Deriba kerita salon enda tekepit sereta udah dianjung ngagai hospital lebih tumu agi lalu deriba kerita 4WD nadai bakal,” ku iya.

Raban Bomba ke diketuaika PBK II Peter Ngumbang (Supervisor) semina ngena timpuh 50 minit aja mansutka mansa ke tekepit.

See author's posts


Tiada rancangan tambah pakej rangsangan ekonomi

KUALA LUMPUR: Menteri Kewangan, Tengku Datuk Seri Zafrul Abdul Aziz semalam berkata, tiada rancangan untuk menambah peruntukan pakej rangsangan ekonomi buat masa ini.

Beliau berkata, sebarang pakej tambahan akan diumum bergantung kepada proses pemulihan ekonomi negara

“Buat masa ini kita belum lagi ada rancangan untuk buat tambahan kepada pakej PRIHATIN dan PENJANA kerana fokus kita sekarang ialah untuk melindungi rakyat, menyokong perniagaan dan memperkukuhkan ekonomi,” kata beliau ketika menjawab soalan tambahan daripada Datuk Seri Ahmad Maslan (Pontian-BN) pada persidangan Dewan Rakyat di sini.

Terdahulu, Tengku Zafrul berkata, kerajaan telah memperkenalkan lebih 80 inisiatif di bawah Pakej Rangsangan Ekonomi Prihatin Rakyat (PRIHATIN), Pakej PRIHATIN PKS Tambahan dan Pelan Jana Semula Ekonomi Negara (PENJANA).

Ketiga-tiga pakej ini diperkenalkan sebagai langkah memulihkan ekonomi akibat Covid-19.

Sehingga 17 Julai, prestasi pelaksanaan bagi inisiatif yang bersifat ‘one-off’ di bawah Pakej PRIHATIN adalah di tahap 91 peratus, kata Tengku Zafrul.

Prestasi pelaksanaan berkenaan termasuk nilai moratorium dianggarkan berjumlah RM59 bilion dan RM11.14 bilion bantuan tunai secara ‘one-off’ di bawah Bantuan Prihatin Nasional kepada 10.4 juta penerima B40 dan M40.

Jumlah bayaran sebanyak RM7.6 juta bagi subsidi upah dan program pengekalan pekerja juga telah diberi dan telah menyelamatkan 2.75 juta pekerjaan.

Antara Pakej PENJANA yang telah dijalankan ialah lebih 119,800 pas telah dijual di bawah program MY30 sehingga 17 Julai bagi perkhidmatan pengangkutan awam dengan subsidi kerajaan bernilai RM20.4 juta.

Selain itu, bayaran secara ‘one-off’ sebanyak RM300 di bawah Bantuan Sosial bagi Golongan Mudah Terjejas telahpun dibuat, seperti kepada 108,000 Orang Kelainan Upaya (OKU) bernilai RM32.3 juta.

“Pelaksanaan PRIHATIN dan PENJANA dipantau rapat oleh Unit Pelaksanaan dan Koordinasi Stimulus Ekonomi Antara Agensi Nasional (LAKSANA), di bawah Kementerian Kewangan.

“Unit ini membuat laporan mingguan kepada Majlis Tindakan Ekonomi yang dipengerusikan oleh Perdana Menteri,” kata Tengku Zafrul.  – Bernama

See author's posts


Solekan sentuhan seni Miera Edora

SIBU: Sebut sahaja solekan, pasti ramai yang akan mengaitkannya dengan wanita.

Bagai aur dengan tebing, begitulah perumpamaan yang sesuai bagi menggambarkan solekan dan wanita yang tidak dapat dipisahkan.

Solekan bukan sahaja sekadar untuk tampil cantik, akan tetapi kelihatan hodoh dan unik juga boleh dilakukan.

Oleh itu, solekan boleh dikatakan sebagai satu medium seni yang menampilkan pelbagai karya, hasil dari kreativiti dan kemahiran seseorang.

Kini, solekan telah berkembang pesat dengan pendedahan media sosial dan kebolehan seseorang untuk berkongsi hasil solekan mereka ke dalam laman sosial.

Malah, lebih ramai yang berani mempelbagaikan teknik solekan supaya wajah mereka nampak lebih cantik dan menonjol.

Bagi menghasilkan solekan yang sempurna, bukan sahaja memerlukan teknik yang khas, ia juga memerlukan daya kreativiti yang tinggi.

Perkara ini diakui oleh seorang jurusolek tempatan, Siti Mera Edora Abdul Rahman,33, yang mula berkecimpung dalam bidang ini sejak tahun 2015.

Menurut beliau yang lebih dikenali sebagai Miera Edora, kerjaya jurusolek atau lebih mesra dipanggil ‘Makeup Artist’ (MUA) sememangnya merupakan antara pekerjaan yang bukan sahaja memerlukan bakat dan minat, malah memerlukan daya kreativiti yang tinggi bagi menghasilkan sesuatu jenis solekan.

“Kaedah yang digunakan juga haruslah bersesuaian dengan tujuan solekan sama ada mahu pergi menghadiri majlis santai, makan malam atau solekan harian ke tempat kerja.

“Malah, solekan untuk siang dan malam juga berbeza apabila kedua-keduanya memerlukan penggunaan perkakasan alat solek serta pemilihan warna yang berbeza,” katanya kepada pemberita, baru-baru ini.

Jelas Miera Edora, untuk menghasilkan sesuatu “look” bukanlah satu kerja yang mudah.

“Teknik yang betul, selain dari penggunaan peralatan asas ketika bersolek harus diambil kira.

“Cara solekan yang kurang tepat akan membuatkan wajah seseorang kelihatan seakan pelik selain solekan tidak dapat bertahan lama,” ujarnya.

Ibu kepada dua cahayamata ini memberitahu, sebelum memulakan solekan, bentuk wajah orang yang akan disolek harus dikenali dengan terperinci sebagai dasar solekan, supaya tahu mana yang mesti ditonjolkan dan ditutupi.

“Di sinilah MUA memainkan peranan sebenar. Seorang jurusolek harus bijak mengenalpasti kesesuaian jenis solekan untuk pelanggan mereka.

“Selain itu, kombinasi pelbagai warna mata, pemerah pipi dan gincu yang betul dapat menonjolkan lagi hasil solekan.

“Mungkin semua orang mampu menyolek tetapi hasil kerja pastilah berbeza mengikuti air tangan MUA tersebut,” jelasnya.

Mengorak sejarah awal penglibatan dalam bidang solekan ini, Miera Edora berkata, pada mulanya beliau hanya menjadikan bidang ini sebagai hobi.

Bagaimanapun, setelah mula bergiat aktif dengan mengikuti kelas-kelas solekan asas menjadikan minatnya semakin mendalam.

“Kini, saya mula bergiat aktif dalam bidang ini dengan menerima tempahan solekan pelanggan untuk menghadiri majlis-majlis santai ataupun untuk perkahwinan,” ujarnya.

Jelasnya lagi, untuk meningkatkan kemahiran dalam bidang ini, beliau sering mempelajari teknik solekan dengan mengikuti kelas solekan selain dari mempelajari melalui laman sosial seperti Youtube dan Facebook.

“Kebiasaannya, idea kreatif untuk menghasilkan sesuatu solekan hadir apabila kita sering mengikuti pelbagai kelas,” katanya.

Sementara itu, Miera Edora memberitahu, beliau kini mula berjinak dengan pelbagai teknik solekan kesan khas.

See author's posts


Tiong King Sing dari dunia korporat ke dunia politik

KUCHING: Sebelum 1999, Datuk Seri Tiong King Sing lebih dikenali sebagai seorang tokoh korporat sehinggalah beliau diumumkan sebagai calon Barisan Nasional (BN) untuk kerusi Parlimen Bintulu pada tahun berkenaan, yang menjadi permulaan langkahnya untuk mengubah haluan menjadi ahli politik.

Semalam, Perdana Menteri Datuk Seri Anwar Ibrahim mengumumkan Tiong dilantik sebagai Menteri Pelancongan, salah seorang daripada 28 Menteri Kabinet yang mengangkat sumpah jawatan di Istana Negara hari ini.

Bermula sebagai Bendahari Agung Parti Kebangsaan Sarawak (SNAP) di bawah kepimpinan presiden SNAP ketika itu, mendiang Datuk Amar James Wong Kim Min, Tiong, 61, kini dikenali sebagai seorang ahli politik yang bersuara lantang dan telah beberapa kali terjebak dalam pelbagai kontroversi.

Dalam cubaan pertamanya untuk menjadi Ahli Parlimen, beliau telah memenangi kerusi Parlimen Bintulu dalam Pilihan Raya Umum ke-10 (PRU10) dengan menewaskan penyandang kerusi ketika itu, Chiew Chin Sing (DAP) dengan majoriti 1,400 undi.

Pada tahun yang sama juga beliau telah disingkirkan dari SNAP bersama beberapa orang pemimpin lain dalam parti berkenaan, dikatakan kerana melanggar disiplin.

Di sebalik kontroversi dipecat dari SNAP, popularitinya semakin meningkat apabila dalam PRU11 pada 2004, Tiong mewakili BN menerusi Parti Demokratik Progresif Sarawak (SPDP), berjaya mempertahankan kerusi Bintulu dengan mendapat majoriti lima angka, menjangkau 10,658 undi dalam pertembungan semula dengan Chiew.

Tiong terus mengukuhkan kedudukannya sebagai Ahli Parlimen Bintulu dengan memenangi empat lagi pilihan raya seterusnya dan pada PRU15 lepas, beliau memperolehi 43,455 undi menewaskan dua calon lain dengan majoriti 22,168 undi.

Beliau yang menjadi Presiden Parti Demokratik Progresif (PDP) sejak 2016 juga merupakan Ahli Dewan Undangan Negeri (ADUN) Sarawak bagi kerusi Dudong yang dimenanginya dalam Pilihan Raya Negeri Sarawak ke-12 pada Disember lepas.

— BERNAMA

See author's posts


Jenama UNIMAS kian kukuh di persada antarabangsa

PERANAN universiti adalah untuk membina dan berkongsi ilmu. Justeru membina ilmu itu perlu dilakukan melalui kerja-kerja penyelidikan, manakala perkongsian ilmu disebarkan melalui pelbagai medium seperti di dalam bilik kuliah, seminar dan penerbitan dan sebagainya.

Bagi Universiti Malaysia Sarawak (UNIMAS), selaras dengan visinya ‘berdedikasi untuk menjadi sebuah pusat pengajian yang unggul dalam memacu dan menyediakan asas untuk perkembangan intelek, sahsiah dan kemahiran kendiri setiap pelajar’ terus komited memainkan peranan tersebut bukan sahaja kepada komuniti akademik dan pelajar malah kepada seluruh masyarakat.

Menurut Naib Canselor UNIMAS Profesor Datuk Dr Mohamad Kadim, perjalanan transformasi lima tahun UNIMAS dalam Pelan Strategik 2016 hingga 2020 telah membawa universiti itu jauh ke hadapan.

“Pelan ini akan akan berakhir pada tahun ini, namun pelbagai pencapaian pada peringkat kebangsaan dan antarabangsa telah berjaya diperolehi UNIMAS.

“Antara yang membanggakan adalah pencapaian pelaksanaan transformasi universiti dan kejayaan di peringkat antarabangsa terutamanya dari Times Higher Education World University Rankings dan QS World University Rankings.

“Sebagai sebuah universiti awam berstatus komprehensif, pengiktirafan seperti ini adalah penting dalam mengukuhkan jenama UNIMAS di persada antarabangsa sebagai sebuah universiti pilihan di Malaysia dan Borneo.

“Namun begitu, UNIMAS juga tidak terkecuali daripada menerima kesan cabaran pasca pandemik Covid-19 terutamanya yang berkaitan dengan kelestarian kewangan, pengurusan sumber dan juga budaya kerja,”Kadim berkata demikian dalam amanatnya pada program Borneo Leadership Talk Series di UNIMAS, Kota Samarahan, baru-baru ini.

Ujarnya, pada masa kini, landskap sektor pendidikan pengajian tinggi di seluruh dunia sedang mengalami proses adaptasi norma baharu dan dalam konteks UNIMAS, kepimpinan strategik bertunjangkan nilai-nilai teras universiti yang telah dibangunkan sejak penubuhan universiti di Sarawak adalah penyumbang kepada kelestarian kecemerlangan mereka di arena antarabangsa.

“Antara pencapaian lain adalah, baru-baru ini Times Higher Education World University Ranking telah meletakkan UNIMAS pada tangga ke-351 terbaik dunia dalam kategori Young University Rankings.

“Kategori ini hanya disertai oleh universiti yang berusia 50 tahun ke bawah dan dinilai melalui indikator pengajaran, penyelidikan, pemindahan teknologi atau ilmu dan juga pandangan antarabangsa.

“Selain itu, UNIMAS turut disenaraikan di tempat ke-201 terbaik dunia menerusi Times Higher Education University Impact Rankings apabila kesemua 17 sasaran pembangunan mampan (SDG) telah digunakan sebagai inidikator bagi mengukur pencapaian sesebuah universiti,” jelasnya.

Tambahnya, UNIMAS turut ditempatkan dalam kalangan 401 universiti terbaik Asia menerusi Times Higher Education Asian University Rankings.

“Lebih membanggakan kita, UNIMAS juga merupakan satu-satunya universiti di Asia Tenggara yang disenarai pendek dalam tiga kategori Times Higher Education Awards Asia 2020 iaitu bagi kategori Excellence and Innovation in the Arts, International Strategy of the Year dan Workplace of the Year,” katanya.

Kadim turut mendedahkan bahawa UNIMAS sedang dalam usaha untuk menghasilkan Pelan Strategik baru bagi tempoh 2021 hingga 2025 yang akan memberi penekanan kepada pembangunan bakat yang melibatkan kakitangan akademik, pentadbiran dan sokongan di univerisiti tersebut.

“Bakat merupakan penentu utama kejayaan sesebuah universiti dan bertindak sebagai strategi atau sistem yang direkabentuk untuk meningkatkan produktiviti kerja.

“Sesebuah universiti yang lestari atau mampan dalam pelbagai aspek memerlukan bakat yang berdaya saing dalam pelbagai peringkat.

“Pengurusan bakat yang baik memudahkan pelan strategik universiti digerakkan di pelbagai peringkat organisasi demi mencapai visi universiti dalam era persaingan global,” tambahnya.

Kadim berkata, UNIMAS juga sedang merangka beberapa program kemahiran baharu bagi dipelajari oleh pelajar universiti sebagai persediaan untuk melangkah ke alam pekerjaan selepas bergraduasi melalui Pusat Pembangunan Pelajar (PPP).

Jelasnya, antara program tersebut adalah kemahiran pengurusan pejabat dan kemahiran perisian, di mana UNIMAS akan meneruskan usaha menyediakan program kemahiran baru ini untuk para pelajar dalam usaha menyediakan mereka menghadapi alam pekerjaan apabila keluar dari universiti nanti.

See author's posts


UiTM Sarawak, Stoma Sdn Bhd., jalin kerjasama strategik

KOTA SAMARAHAN: Para pelajar Universiti Teknologi Mara (UiTM) Cawangan Sarawak bakal menikmati manfaat hasil daripada kerjasama strategik institusi tersebut bersama Stoma Sdn Bhd.

Pengurus Besar Stoma Sdn. Bhd., Muhd Firdaus Abdullah berkata kolaborasi ini akan membantu dalam meningkatkan kualiti dan daya saing pasaran para pelajar UiTM setelah mereka tamat pengajian nanti.

“Dengan termeterainya perjanjian ini, ia menunjukkan sokongan yang kuat terhadap usaha UiTM untuk mengembangkan dan memperkukuhkan kemampuan kejuruteraan inovatif.

“Selain itu, ia juga akan memanfaatkan kemampuan kita untuk membuat dan mengembangkan penyelesaian kejuruteraan inovatif di Sarawak dan Malaysia,” katanya.

Beliau berkata demikian semasa menandatangani Memorandum Perjanjian (MoA) antara UiTM Sarawak dan Stoma di UiTM Kota Samarahan Kampus 2, di sini, semalam.

Menurutnya, MoA ini adalah batu loncatan ke depan untuk mewujudkan masa depan yang lebih cerah antara UiTM dan Stoma, terutamanya dalam pembangunan kejuruteraan inovatif di Sarawak dan Malaysia.

“Kami mempunyai keinginan dan visi yang jelas dalam meningkatkan pengetahuan teknologi khususnya berkenaan kepakaran dalam pengurusan alam sekitar.

“Terdapat banyak projek yang mempunyai potensi yang tinggi untuk dilaksanakan pada masa hadapan, seperti sistem elektrik yang dihasilkan sendiri serta menghasilkan loji rawatan air minum untuk kawasan luar bandar di Sarawak.

“Tidak terhenti di situ, melalui MoA ini, kami juga akan menekankan projek pengolahan air limbah, sistem pembentungan regenerasi dan sistem pembuangan air sisa kilang sawit,” jelasnya lagi.

Mengulas mengenai sistem Loji Rawatan Biologi (BTP) yang diperkenalkan oleh Stoma, Firdaus berkata, loji ini membolehkan air dirawat melalui tiga fasa, iaitu primer, sekunder dan tersier.

Tambahnya, kerjasama ini dilihat akan dapat merealisasikan impian dalam mencapai perubahan perkembangan teknologi di Malaysia, khususnya di Sarawak ini.

Oleh AKMAL ADIB YUSUP

See author's posts


Gelaran Datu bermula zaman Brooke

APABILA James Brooke menjadi Raja Sarawak, beliau melantik semula pembesar Melayu Sarawak untuk membantu pentadbirannya. Pembesar Melayu ini terdiri daripada keturunan perabangan yang diberi kepercayaan dalam sistem pentadbiran Brooke untuk memperkasakan pentadbiran beliau.

Namun demikian, peranan pembesar Melayu yang biasa diberi gelaran Datu ini mula berubah. Mereka tidak lagi menjadi pembesar yang menguasai sungai Sarawak. Mereka hanya diberi elaun bulanan untuk menganti cukai yang mereka kutip sebagai pendapatan sebelum kedatangan Brooke.

Pada peringkat awal Raja James Brooke amat memerlukan sokongan Datu-Datu ini untuk mengimbang pengaruh dan kekuatan pembesar Brunei terutama Pengiran Mahkota. Oleh itu Datu-Datu Melayu ini dikekalkan dalam pentadbiran dengan Raja James Brooke menjadi ketua mereka. Seterusnya Datu-Datu ini kekal dalam pentadbiran untuk memperkukuhkan jentera pentadbiran Brooke.

Keturunan

Salah seorang pemimpin yang disegani oleh Raja James Brooke apabila beliau naik sebagai Raja Sarawak ialah Datu Patinggi Ali. Datu Patinggi Ali merupakan keturunan daripada pemimpin awal Sarawak yang berpusat di Santubong iaitu Datu Merpati.

Beliau juga merupakan pemimpin yang berani dan tegas dalam usaha melawan usaha Brunei mengenepikan pemimpin tempatan untuk memerintah Sarawak. Atas sebab itulah, maka berlaku penentangan oleh Datu Patinggi Ali terhadap Pengiran Mahkota.

Kekuatan Datu Patinggi Ali melawan Pengiran Mahkota dan seterusnya Pengiran Muda Hashim ditunjukkan dengan sokongan sebahagian besar penduduk Sarawak daripada pelbagai kaum.

Apabila tamatnya penentangan ini, maka, Datu Patinggi Ali diambil oleh Raja James Brooke sebagai pembantu beliau.

Datu Patinggi Ali juga berperanan dalam membantu Raja James Brooke melawan penduduk di Saribas dan Skrang yang dianggap melakukan tindakan ‘pelanunan’. Hayat Datu Patinggi Ali ini tidak panjang bersama Raja James Brooke apabila Datu Patinggi Ali terbunuh dalam satu serang hendap di Putusan.

Namun demikian pemergian Datu Patinggi Ali ini tidak menamatkan legasinya untuk meneruskan peranan dalam pentadbiran Brooke. Ini kerana anak-anak Datu Patinggi Ali menjadi orang penting dalam kerajaan.

Pemecatan

Antaranya ialah menantu beliau iaitu Datu Patinggi Abdul Ghapur yang dinaikkan sebagai pemimpin utama Melayu mengantikan Datu Patinggi Ali. Berbeza dengan Datu Patinggi Ali, pelantikan Datu Patinggi Abdul Ghapur menimbul curiga dalam kalangan kakitangan kerajaan terhadap beliau. Ini kerana Datu Patinggi Abdul Ghapur dikatakan bersama-sama dengan Sharif Masahor untuk melawan pemerintah Brooke.

Akibatnya, beliau telah dipecat daripada memegang gelaran Datu Patinggi dan diminta pergi ke Makkah.  Abdul Ghapur kemudiannya ke Makkah dan kembali semula ke Sarawak. Beliau kemudiannya diberi pengampunan dan diberi gelaran Datu Haji.

Datu Haji Abdul Ghapur ini masih lagi dicurigai oleh anak saudara Raja James Brooke iaitu Charles Brooke. Beliau didakwa terlibat dengan usaha menghapuskan orang Barat di Sarawak bersama Sharif Masahor. Akhirnya pada 1854 beliau dibuang negeri ke Batavia dan seterusnya ke Melaka.

Kepercayaan

Pada masa sama, Abdul Ghapur diberi gelaran Datu Patinggi, salah seorang anak Datu Patinggi Ali pula iaitu Muhammad Lana diberi gelaran Datu Bandar. Muhammad Lana mengambil gelaran ini dari Datu Bandar Rancha yang meninggal dunia. Kedudukan gelaran Datu Bandar ini berkedudukan kedua selepas Datu Patinggi.

Apabila Datu Haji Abdul Ghapur dibuang negeri, Raja James Brooke masih menaruh kepercayaan kepada keturunan Datu Patinggi Ali. Beliau tidak mencurigai Datu Bandar Muhammad Lana sebagai pembantu beliau.

Apabila Datu Bandar Muhammad Lana meninggal dunia, gelaran Datu Bandar diserahkan kepada adik beliau iaitu Haji Bua Hasan. Datu Bandar Bua Hasan banyak membantu pentadbiran Brooke dan cuba mempertahankan Kuching daripada kebangkitan orang Cina pada 1857. Hal ini membawa kepercayaan kerajaan Brooke untuk mengekalkan kedudukan keluarga Datu Bandar Bua Hasan untuk memegang jawatan penting dalam kerajaan.

Anak beliau iaitu Abang Kassim telah diberi gelaran Datu Muda. Pada 1905, Abang Kassim diangkat untuk menjadi Datu Bandar menggantikan ayahnya yang meninggal dunia. Seorang anak Datu Bandar Bua Hassan iaitu Muhammad Ali pula diberi gelaran Datu Hakim.

Warisan

Selain itu, terdapat beberapa lagi nama pembesar tempatan Kuching yang datang daripada keturunan keluarga Datu Patinggi Ali. Beberapa orang anak dan saudara beliau yang lain seperti Abdul Karim dan Muhammad Taim memegang gelaran Datu Imam.

Apabila Muhammad Taim meninggal dunia pada 1898, beliau digantikan oleh anaknya iaitu Mohamed Amin. Selain jurai keturunan Datu Patinggi Ali yang banyak diberi kepercayaan dalam kerajaan Brooke, ada lagi satu jurai keturunan yang juga mendapat tempat dalam pentadbiran Brooke.

Jurai keturunan yang dimaksudkan ini datang dari keturunan Datu Temenggung Mersal. Anak kepada Datu Temenggung Mersal iaitu Abang Fata dipuji oleh Raja James Brooke sebagai seorang yang banyak membantu kerajaan Brooke. Adik beliau iaitu Muhammad Hassan pula menganti ayahnya sebagai Datu Temenggung. Beliau juga dipuji sebagai seorang kakitangan kerajaan yang mempunyai rekod cemerlang dalam kerajaan Brooke.

Penambahan Gelaran

Berbalik kepada gelaran Datu Bandar, apabila Datu Bandar Abang Kassim meninggal dunia di Makkah (1921), gelaran itu jatuh kepada anak beliau iaitu Abang Abdillah. Abang Abdillah sebelum itu diberi gelaran Datu Muda dan menjalankan pelbagai tugas dalam kerajaan.

Perkhidmatan Abang Abdillah sebagai Datu Bandar diiktiraf oleh Raja Vyner Brooke apabila gelaran Datu Syahbandar diberi kepada beliau. Seterusnya gelaran Datu Patinggi yang dibekukan selepas pemecatan Abdul Ghapur telah dikembalikan dan diberi kepada Abang Abdillah. Kedudukan ini memberi Abang Abdillah sebagai pemimpin utama dan tertinggi dalam masyarakat Melayu Kuching.

Menjelang abad ke-20, kerajaan Brooke juga mewujudkan pelbagai lagi gelaran untuk dianugerahkan kepada pemimpin Melayu Sarawak. Beberapa kakitangan kerajaan berbangsa Melayu telah diberi gelaran ini seperti Abang Sulaiman bin Abang Taha, Mohd Zain, Abang Mustapha dan Haji Hashim dengan gelaran Datu Amar, Datu Menteri, Datu Pahlawan dan Datu Bentara.

Nama-nama Datu Kuching yang saya papar dalam wacana hanya sebahagian sahaja Datu-Datu Kuching yang ada. Ramai lagi Datu-Datu Kuching yang mempunyai peranan tersendiri dalam era pemerinatahan Brooke.

Dr. Suffian Mansor adalah Ketua Progran Sejarah, Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


Batang Sadong miliki ‘Insta Worthy’

SIMUNJAN: Lokasi projek Dewan Warisan Batang Sadong bersebelahan Jambatan Batang Sadong dilabel sebagai ‘Insta Worthy’ untuk rakyat merakam kenangan semasa berkunjung di sini, kata Menteri Pelancongan, Seni dan Budaya, Dato’ Sri Nancy Shukri.

Menurut Nancy, tapak cadangan projek ala Rehat dan Rawat (R&R) dan cadangan projek Dewan Warisan Batang Sadong bersebelahan Jambatan Batang Sadong yang akan digunakan sebagai pusat kebudayaan pelbagai masyarakat di kawasan Batang Sadong yang terdiri daripada pelbagai etnik seperti Melayu, Bugis, Jawa dan Iban.

“Kawasan berkenaan boleh menjadi Insta Worthy kepada mereka yang mencari keunikan dan kelainan untuk berkongsi penceritaan pengalaman semasa berkunjung ke sesuatu tempat,” katanya ketika meninjau perkembangan pelaksanaan projek Transformasi Luar Bandar (RTP) di sekitar Gedong, Simunjan dan Sadong Jaya semalam.

Nancy yang juga Ahli Parlimen Batang Sadong mengakui Simunjan sendiri memiliki tempat riadah untuk keluarga dan penggemar eko-pelancongan yang dapat menikmati pemandangan serta air sungai bersih yang mengalir dari air terjun Wong Muas, tempat berkelah seperti di Sungai Krian, Kepayang, manakala Gunung Ngeli untuk sukan hiking.

“Di Gedong pula, kita ada pusat pengeluaran tenunan Songket Sarawak, Mi udang manakala di Sadong Jaya pula kita ada produk makanan etnik Bugis seperti Burasak, Ikan Pindang, Daging Kak Daro, Sambalak Celak, Cucor Lumek dan Kambu Feria,” katanya.

Nancy yang juga Pengerusi Jawatankuasa Pembangunan Pelancongan Agensi Pembangunan Wilayah Bersepadu Samarahan (IRSDA) turut meninjau beberapa tapak di kawasan beliau yang mempunyai potensi untuk dibangunkan sebagai kawasan peranginan dan pelancongan.

Antara projek RTP yang siap adalah projek naiktaraf Rumah Usahawan Wanita Simunjan bernilai RM200,000 yang mula pembinaannya pada Oktober tahun lalu dan siap pada April lalu.

Semalam merupakan kunjungan pertama beliau selepas pelaksanaan Perintah Kawalan Pergerakan dan Perintah Kawalan Pergerakan Bersyarat yang bermula sejak 18 Mac dan berakhir pada 9 Jun lalu

See author's posts


Belanjawan Sarawak 2021 adalah prihatin

KUCHING: Ahli Dewan Undangan Negeri (ADUN) Semop menyifatkan Belanjawan Sarawak 2021 sebagai prihatin dalam keadaan seluruh negara menghadapi pandemik Covid-19 dan dengan keadaan ekonomi yang tidak menentu kini.

Menurut Abdullah Saidol, belanjawan yang dibentang Ketua Menteri, Datuk Patinggi Abang Johari Tun Openg adalah antara yang terbesar dalam kalangan negeri lain.

“Jika kita lihat kira-kira 9.832 bilion dan ia satu belanjawan surplus, 30 lebih peratus untuk operasi dan yang penting untuk diketahui RM6.304 bilion adalah untuk pembangunan dan daripada jumlah itu, kira-kira 67 peratus atau RM4.251 bilion adalah untuk pembangunan luar bandar sahaja.

“Setakat 31 Oktober lalu, pendapatan Kerajaan Sarawak adalah RM10.7 bilion, termasuk Cukai Jualan (SST) minyak dan gas kira-kira RM2.98 bilion.“Ekonomi kita agak lestari namun keberanian dan keprihatinan Sarawak dalam memperuntukkan bajet dengan jumlah ini sangat dihargai,” beliau berkata demikian ketika ditemui media selepas persidangan Dewan Undangan Negeri (DUN) hari pertama di Kuching, semalam.

Beliau yang juga Menteri Muda di Pejabat Ketua Menteri (Hal Ehwal Korporat dan Unit Komunikasi Awam Sarawak) berkata,, terdapat beberapa intipati menarik perhatiannya terutama di kawasan Semop.

“Antara belanjawan yang menarik perhatian saya ialah dana Projek Transformasi Luar Bandar (RTP) diteruskan dengan RM400 juta.

“RTP ini penting bagi luar bandar kerana membabitkan pelaksanaan projek kecil dan sederhana, dan ini sangat membantu kami wakil rakyat di luar bandar dalam membangunkan kawasan.

“Kedua adalah khususnya untuk Pusat Pertumbuhan Luar Bandar (RGC) yang membabitkan RGC Opar, Beladin dan Semop yang diberi dana RM41.3 juta bagi pembangunan infrastruktur, dengan adanya peruntukan ini ia akan mempercepatkan infrastruktur kami di RGC terutama di Pulau Bruit.

“Sebanyak RM29 juta bantuan untuk nelayan di seluruh Sarawak ketika musim tengkujuh, di kawasan Semop sahaja sudah mempunyai lebih 2,000 nelayan, bantuan ini amat diperlukan oleh masyarakat di kawasan Semop juga,” jelasnya.

Justeru, beliau menjelaskan bahawa, secara keseluruhan belanjawan itu turut bersifat inklusif yang menyentuh pelbagai aspek terutamanya dalam aspek bantuan rakyat, perniagaan, ekonomi dan infrastuktur.

“Bajet ini juga merupakan satu bajet yang besar untuk memastikan para peniaga dapat meneruskan perniagaan mereka serta tidak terlalu terjejas dengan wabak ini.

“Ketika Ketua Menteri membentangkan bajet tersebut tiada nada politik dan sebagainya, tidak seperti pembentangan bajet semasa Pakatan Harapan (PH) dulu terlalu banyak alasan dan serangan politik.

“Saya berharap semua bersatu padu dalam menempuh ketika kesukaran kesan Covid-19 dan memastikan ekonomi kita kekal lestari dan terus berkembang,” katanya

See author's posts


Sidang Parlimen 19 Dis, usul undi percaya kepada Perdana Menteri – PM Anwar

KUALA LUMPUR, 24 Nov (Bernama) — Persidangan Parlimen ke-15, yang pertama di bawah kerajaan pimpinan Perdana Menteri Datuk Seri Anwar Ibrahim, akan diadakan pada 19 Disember.

Anwar yang mengangkat sumpah jawatan sebagai Perdana Menteri ke-10 hari ini berkata satu usul undi percaya akan dibentangkan pada sidang itu bagi menamatkan soal keabsahan beliau selaku perdana menteri.

“Usul pertama selain daripada angkat sumpah adalah usul dari kerajaan iaitu undi percaya. Jadi tidak  timbul keresahan kita tentang keabsahan yang ada,” katanya pada sidang media pertamanya sebagai perdana menteri di Sungai Long Golf & Country Club, Kajang dekat sini  hari ini.

Selain Pakatan Harapan (PH), beliau turut mendapat sokongan Ahli Parlimen daripada Barisan Nasional (BN), Gabungan Parti Sarawak (GPS), Warisan, Parti Ikatan Demokratik Malaysia (MUDA), Parti Bangsa Malaysia (PBM) dan Bebas.

“Soal kestabilan tidak sepatutnya berbangkit,” katanya.

Anwar berkata pada sidang Parlimen itu juga kerajaan akan membentangkan dan meluluskan emolumen bagi penjawat awam terlebih dahulu, sebelum Bajet 2023 dibentangkan semula.

“Bajet, sudah pasti kita ada emolumen jelas (kepada penjawat awam) pertama pada 19 Dis ini. Supaya penjawat awam tidak perlu risau.

“Kemudian berikan tempoh kira-kira sebulan, kita akan bentangkan bajet baharu, atau mungkin bajet yang disemak semula,” katanya.

Bajet 2023 dibentangkan pada 7 Okt lepas oleh Menteri Kewangan ketika itu Tengku Datuk Seri Zafrul Abdul Aziz dengan peruntukan keseluruhan berjumlah RM372.3 bilion, dan tiga hari kemudian Parlimen dibubarkan bagi memberi memberi laluan kepada Pilihan Raya Umum ke-15 (PRU15).

Anwar, 75, mengangkat sumpah jawatan sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara hari ini.

— BERNAMA

See author's posts


MA63 bukan untuk tawar-menawar

PERJANJIAN Malaysia ditandatangani oleh (dari kiri) Tun Abang Haji Openg, Tun Jugah, Dato Bandar Abang Mustapa dan Ling Beng Siew. P.E.H. Pike (tiada dalam gambar) di London pada Julai 1963

TANPA angin, tanpa hujan tetapi tiba-tiba saja berdentum guruh dari arah Gunung Kinabalu dengan idea supaya satu Perjanjian Malaysia baharu dimeterai.

Perjanjian Malaysia sedia ada yang dikenali sebagai MA63, adalah perjanjian dan komitmen yang telah dipersetujui semua pihak sewaktu pembentukan Persekutuan Malaysia pada 1963.

Entah apa asas diguna pakai oleh Timbalan Pengerusi Barisan Nasional (BN) Datuk Seri Mohamad Hasan atau Tok Mat  yang mencadangkan supaya kepemimpinan BN di Sabah mengusulkan Perjanjian Malaysia baharu konon sebagai langkah lebih konkrit ke arah merealisasikan hak-hak dan tuntutan negeri sebagaimana yang termaktub dalam Perjanjian Malaysia 1963 (MA63).

Bekas Menteri Besar Negeri Sembilan itu membuat saranan demikian ketika berucap pada Konvensyen BN Sabah di Penampang 2 Julai lalu.

Tahukah Tok Mat bahawa MA63 ialah perjanjian antarabangsa yang didaftarkan dengan Pertubuhan Bangsa-Bangsa Bersatu (PBB) pada 21 September 1970 di bawah Perjanjian bernombor 10760?

Tahukah Tok Mat bahawa sebarang perubahan dalam MA63 hanya boleh dibuat dengan perundingan dan persetujuan pihak-pihak yang menandatanganinya pada 9 Julai 1963?

MA63 bukan seperti barangan yang boleh ditawar-tawar. Ia satu perjanjian dan tanpa perjanjian itu, tiada negara bernama Malaysia.

Di London pada 7 Julai 1963, lima pihak menandatangani MA63 iaitu United Kingdom (UK), Persekutuan Malaya, Borneo Utara (Sabah), Sarawak dan Singapura (keluar Malaysia pada 1965).

Selama dua minggu rundingan itu berlangsung sebelum satu perjanjian ditandatangani di Pejabat Perhubungan Komanwel di Malborough House, London pada 9 Julai 1963 dan telah ditandatangani oleh wakil-wakil Kerajaan British, Persekutuan Tanah Melayu, Sabah, Sarawak dan Singapura.

Lord Landsdowne, Harold Macmillan dan Ducan Sandys mewakili Kerajaan Britain sementara Tunku Abdul Rahman, Tun Abdul Razak, Tun Tan Siew Sin, Tun V.T Sambanthan, Datuk Ong Yoke Lin dan Dr Lim Swee Aun mewakili Kerajaan Persekutuan Tanah Melayu.

Wakil Sabah pula terdiri daripada Datu Mustapha Datu Harun, Tun Mohammad Fuad Stephen, W.K.H Jones, Khoo Siak Chiew, W.S Holley dan G.D Sundang manakala P.E.H Pike, Temenggung Jugah Barieng, Datu Bandar Abang Mustapha, Ling Beng Siew dan Tun Datu Abang Openg mewakili Sarawak. Pike adalah Peguam Negeri Sarawak ketika itu.

Singapura pula mewakilkan Lee Kuan Yew dan Goh Keng Swee.

Semua dah tahu sejarah ini, jika mereka membuat penyelidikan. Penulis terpaksa ulang ‘subjek sejarah’ ini kerana masih ada yang lupa atau buat-buat lupa sejarah bagaimana pembentukan sebuah negara bernama Malaysia.

Apa yang patut diberi tumpuan sekarang ialah usaha mengembalikan hak-hak yang terhakis dalam MA63 itu seperti yang sedang dilakukan kerajaan Sarawak sekarang.

Sabah baru-baru ini menghantar sekumpulan pakar undang-undang, penyelidik dan pegawai ke London untuk mencari dan mengkaji sebarang rujukan berkaitan hak negeri itu di bawah MA63.

Namun, Sarawak sudah berbuat demikian pada 2017 dengan menghantar pakar perundangan diketuai Datuk Sharifah Hasidah Sayeed Aman Ghazali, kini Timbalan Menteri di Jabatan Premier Sarawak (Undang-Undang, MA63, Perhubungan Negeri-Persekutuan).

Sekarang, Sarawak sudah mula ‘menuai’ hasilnya apabila empat tuntutan dalam MA63 berjaya diselesaikan dengan Kerajaan Pusat seperti berikut:

1. Persetujuan rundingan di antara Kerajaan Sarawak dan Petronas melalui Perjanjian Penyelesaian Secara Komersial (CSA)

2. Pengiktirafan hak Sarawak untuk mengenakan cukai jualan ke atas produk petroleum;

3. Pengiktirafan hak Sarawak untuk mengawal selia pengagihan gas di Sarawak; dan

4. Pindaan kepada Perkara 1(2), 160(2) dan 161A (6) dan (7) kepada Perlembagaan Persekutuan, yang telah berkuatkuasa mulai 11 Februari 2022.

Berikutan penyelesaian No.1, 2 & 3 diatas, Sarawak sudah meraih pendapatan hasil kutipan Cukai Jualan Negeri (SST) ke atas produk petroleum dan gas iaitu sebanyak

RM8.52 bilion dalam tempoh tiga tahun sejak 1 Januari 2019 hingga akhir tahun lalu.

Penyelesaian No.4 pula meletakkan Sarawak sebagai salah satu daripada tiga wilayah dan dianggap tidak mempunyai status yang sama dengan negeri komponen lain dalam Persekutuan Tanah Melayu.

Berikutan itu, kerajaan Sarawak menukar nama jawatan Ketua Menteri kepada Premier Sarawak, yang tidak sama tarafnya seperti Ketua Menteri Melaka dan Pulau Pinang serta Menteri Besar di negeri-negeri lain di Tanah Melayu. Perkara ini juga harus difahami semua, bukan semata-mata melihat perkataan ‘Premier’ dari kaca mata yang sempit.

Namun, kerajaan Sarawak masih berunding untuk menyelesaikan sekurang-kurangnya lima lagi tuntutan seperti berikut:

1. Isu pentadbiran badan kehakiman di Sabah dan Sarawak;

2. Cadangan pengiktirafan JKR Sarawak, Jabatan Pengairan dan Saliran Sarawak (DID) dan Jabatan Bekalan Air Luar Bandar Sarawak (JBALB) sebagai Jabatan Teknik di bawah Arahan Perbendaharaan 182;

3. Cadangan pertambahan bilangan Ahli Dewan Rakyat dari Sabah dan Sarawak di Parlimen;

4. Cadangan keahlian wakil Kerajaan Sarawak dalam Lembaga Pengarah LHDN; dan

5. Perbincangan mengenai formula semakan Pemberian Khas di bawah Perkara 112D Perlembagaan Persekutuan.

Untuk perkara No.4 diatas, sudah ada perkembangan positif seperti didedahkan Premier Sarawak, Datuk Patinggi Tan Sri Abang Johari Tun Openg baru-baru ini apabila pihak Lembaga Hasil Dalam Negeri (LHDN) sudah meminta nama wakil Sarawak untuk menduduki dalam Lembaga Pengarahnya.

Tetapi menurut Sharifah Hasidah, nama wakil tunggal dari Sarawak itu sudah dikemukakan Abang Johari sebelum ini.

Bab ini amat penting sekali supaya Sarawak akan tahu berapa hasil tahunan Kerajaan Persekutuan. Ini kerana mengikut MA63, hasil negara hendaklah dikongsi sama rata antara Tanah Melayu, Sarawak dan Sabah.

Untuk perkongsian peruntukan pembangunan, contohnya dalam Bajet 2022 bertemakan ‘Keluarga Malaysia, Makmur Sejahtera’ yang dibentangkan November lalu, mempunyai peruntukan berjumlah RM332.1 bilion.

Jika mengikut konsep perkongsian tiga wilayah, Sarawak dan Sabah, masing-masing sepatutnya dapat RM110.7 bilion. Tetapi Sarawak diagih hanya RM4.67 bilion, manakala Sabah RM5.16 bilion.

Itulah natijah.

Apa akan terjadi dengan semua perkara ini jika Perjanjian Malaysia baharu dimeterai?

* Penulis adalah Penasihat Editorial Eksekutif Utusan Sarawak

See author's posts


Anjur sukan permotoran perlu dapat kebenaran PJS, MAM – KBS

SUBANG JAYA: Semua penganjur sukan permotoran di negara ini digesa mengutamakan aspek keselamatan dengan mendapatkan kebenaran daripada Pesuruhjaya Sukan (PJS) dan Persatuan Permotoran Malaysia (MAM), sebelum menganjurkan sesuatu acara bagi mengelakkan kejadian tidak diingini.

Menteri Belia dan Sukan Hannah Yeoh berkata, ia selaras dengan Seksyen 36 Akta Pembangunan Sukan 1997 (Akta 576), yang memperuntukkan syarikat hendaklah memohon lesen untuk beroperasi daripada Pejabat PJS dalam tempoh 30 hari bagi acara tempatan dan 90 hari untuk acara antarabangsa, sebelum tarikh penganjuran program itu.

Selain, litar lumba yang digunakan perlulah diaudit serta disahkan selamat oleh MAM selaku badan pertubuhan bukan kerajaan (NGO), yang diiktiraf oleh Persekutuan Automobil Antarabangsa (FIA) dan Persekutuan Motosikal Antarabangsa.

“Sukan permotoran merupakan sukan yang mempunyai ramai peminat dan sering mendapat perhatian rakyat Malaysia khususnya golongan belia. Jadi, orang ramai yang berminat menyertai sukan permotoran, perlu memastikan penganjur mempunyai lesen dan litar lumba yang digunakan berada dalam senarai MAM.

“Kementerian akan bekerjasama dengan polis untuk memastikan penganjur mematuhi semua peraturan yang telah ditetapkan dan tindakan perundangan boleh dikenakan, sekiranya gagal mematuhi atau berlaku cuai sebelum, semasa dan selepas penganjuran,” katanya pada sidang media Penganjuran Acara Sukan Bermotor di Malaysia, yang diadakan di Speedway PLUS Karting Circuit, hari ini.

Sementara itu, Pesuruhjaya Sukan Ibrahim Mohd Yusof berkata syarikat boleh dikenakan denda sehingga RM500,000, sekiranya gagal mematuhi peraturan yang ditetapkan di bawah Seksyen 36 Akta Pembangunan Sukan 1997 dan boleh disenarai hitam jika melakukan kesalahan secara berulang kali.

Sementara itu, Presiden MAM Tan Sri Mokhzani Mahathir memaklumkan, setakat ini hanya 15 daripada 22 litar lumba telah mendapat kelulusan keselamatan daripada MAM, untuk menganjurkan perlumbaan.

Litar lumba yang sudah mendapat penyelian penganjuran perlumbaan tahunan ialah Litar Antarabangsa Sepang; Sepang Kart Circuit Circuit dan City Karting Shah Alam Kart Circuit di Selangor, serta Morac Adventure Track (Kart Circuit) Langkawi, Kedah.

Sementara itu, litar lumba yang mendapat kelulusan perlumbaan melalui acara pula adalah Speedway Plus Circuit; Litar Lumba Rakyat Kuala Selangor; Alyezo SpeedZone di Selangor; Tangkak Racing Track, Johor; Litar Pemotoran Antarabangsa Melaka, Melaka.

Turut tersenarai Litar Lumba UNIMAP Changlun, Perlis; Pusat Sukan Universiti Utara Malaysia, Kedah; Litar Permotoran Terengganu Gong Badak, Terengganu; Miri Track Permyjaya di Sarawak, APDCREW Circuit MAEPS, di Selangor serta Litar Drag Jempol, Negeri Sembilan. – Bernama

See author's posts


“Vaksin Covid-19 sinar harapan kita”

KUALA LUMPUR: Program Imunisasi Covid-19 Kebangsaan merupakan program vaksinasi terbesar yang pernah dilaksanakan di Malaysia dengan ‘roll out’ pelaksanaannya akan bermula hujung bulan ini, kata Perdana Menteri Tan Sri Muhyiddin Yassin.

Beliau berkata 80 peratus populasi negara ini atau 26.5 juta individu disasar akan menerima vaksin ini yang akan diberikan secara percuma kepada rakyat Malaysia.

“Vaksin Covid-19 adalah antara sinar harapan kita yang paling utama untuk kita menang dalam perang melawan Covid-19. Kerajaan telah berjaya menempah vaksin Covid-19 dengan penghantaran pertama bekalan vaksin dijadualkan tiba di negara kita bulan ini.

“Penghantaran pertama vaksin Covid-19 ini melibatkan vaksin keluaran syarikat Pfizer dan BioNTech yang telah menunjukkan kadar keberkesanaan yang tinggi iaitu pada tahap 95 peratus,” katanya dalam perutusan khas yang disiarkan secara langsung di beberapa stesen televisyen serta platform media sosial semalam.

Muhyiddin berkata program imunisasi ini akan melibatkan tiga fasa, dengan fasa pertama akan melibatkan sejumlah 500,000 petugas barisan hadapan yang terdiri daripada petugas kesihatan dan petugas bukan kesihatan.

“Fasa ini amat penting untuk melindungi ‘frontliners’ kita yang berada di barisan hadapan dalam memerangi pandemik Covid-19. Fasa pertama program imunisasi ini dijadualkan tamat pada bulan April tahun ini,” katanya.

Fasa kedua mulai April hingga Ogos 2021 pula melibatkan kumpulan berisiko tinggi dijangkiti Covid-19, iaitu warga emas dan golongan rentan yang berusia 60 tahun ke atas, mereka yang mengalami masalah morbiditi seperti penyakit jantung, obesiti, diabetes dan tekanan darah tinggi termasuk orang kurang upaya (OKU) dan seramai 9.4 juta orang dianggarkan akan menerima vaksin.

“Bagi fasa ketiga, baki penerima vaksin merupakan golongan dewasa berumur 18 tahun ke atas dan ia akan bermula bulan Mei 2021 hingga Februari 2022. Fasa ini penting untuk membentuk perlindungan kelompok atau ‘herd immunity’ dan seterusnya mengawal pandemik ini secara menyeluruh,” katanya

Sementara itu katanya jemaah menteri telah bersetuju melantik Menteri Sains, Teknologi dan Inovasi Khairy Jamaluddin selaku menteri penyelaras program vaksinasi yang akan mengetuai satu pasukan petugas khas dalam urusan pelaksanaan program khusus dalam isu logistik dan penyelarasan dengan negeri serta agensi kerajaan.

“Ini bagi membolehkan Kementerian Kesihatan terus memberi tumpuan kepada fungsi perkhidmatan kesihatan dalam menangani penularan wabak Covid-19 yang masih menunjukkan trend membimbangkan,” katanya.

Bagi memastikan program vaksinasi berjalan lancar dan memudahkan rakyat, Muhyiddin berkata lebih 600 pusat simpanan yang juga pusat pemberian vaksin akan dibuka di seluruh negara.

Katanya arahan kepada pihak berkuasa telah diberikan untuk memanfaatkan pelbagai kemudahan termasuk fasiliti kesihatan awam dan swasta, stadium, pusat konvensyen, dewan orang ramai serta universiti sebagai pusat vaksinasi dengan menggunakan peruntukan di dalam Ordinan Darurat (Kuasa-Kuasa Perlu) 2021.- Bernama

See author's posts


Eksport minyak sawit ke Turki disasar cecah sejuta tan setahun

MUAR: Eksport minyak sawit negara ke Turki disasar mencecah satu juta tan setahun mulai tahun depan berbanding 500,000 tan pada masa ini, kata Menteri Perusahaan Perladangan dan Komoditi, Datuk Dr Mohd Khairuddin Aman Razali.

Menurutnya, ini susulan lawatan beliau serta pemeteraian beberapa memorandum persefahaman (MoU) dengan negara tersebut, baru-baru ini.

Beliau optimis angka tersebut mampu dicapai selain kedudukan Turki sebagai pintu masuk ke negara lain di rantau Timur Tengah, Balkan serta Eropah Timur.

“Turki adalah satu destinasi yang sangat penting untuk pasaran sawit kita…Insya-Allah, kita mampu mencapai sasaran satu juta tan setahun bermula tahun depan,” katanya kepada pemberita selepas melawat Pusat Pemberian Vaksin Industri (PPVIN) di SKT Banquet Hall 68, di sini, semalam.

Hadir sama, Timbalan Menteri Perusahaan Perladangan dan Komoditi, Datuk Seri Dr Wee Jeck Seng dan Pegawai Kesihatan Daerah Mua, Dr Noorhaidah Ujang.

Selain itu, Mohd Khairuddin berkata, seramai 21,703 pekerja telah menerima suntikan dos pertama vaksin COVID-19 di tiga pusat PPVIN di bawah Program Vaksinasi Sektor Agrikomoditi (VACOMS) setakat semalam.

Program bermula pada 1 Julai lepas itu yang turut dijalankan di PPVIN Ladang Tennamaram dan PPVIN Olak Lempit, Selangor, bertujuan mempercepatkan usaha pemberian vaksin kepada barisan hadapan ekonomi, khususnya agrikomoditi.

“PPVIN ketiga di Muar ini turut dilaksanakan di bawah Program Imunisasi Industri Kerjasama Awam-Swasta (PIKAS) bermula 2 Ogos lepas dan menyasarkan vaksinasi untuk 30,000 pekerja,” katanya.

Dalam pada itu, Mohd Khairuddin berkata, pihaknya kini dalam proses mengemukakan permohonan kepada Pasukan Petugas Khas Imunisasi Covid-19 (CITF) bagi membuka PPVIN untuk kemudahan vaksinasi seramai 30,000 pekerja sektor getah.- Bernama

See author's posts


Enam letupan gegar sambutan Tahun Baharu

BANGKOK: Enam butir bom dilaporkan meletup di wilayah sempadan selatan Thailand, Yala pada malam menjelang Tahun Baru 2022 dengan menyebabkan beberapa tiang kuasa elektrik tumbang, lapor AFP semalam.

Ketua Polis Wilayah Yala, Mejar Jeneral (polis) Tinnakorn Rangmat berkata semalam bahawa kumpulan penentang, Barisan Revolusi Nasional (BRN) mengaku bertanggungjawab berhubung dua letupan yang berlaku di daerah Muang dan empat lagi di daerah Bannang Sata.

Letupan Muang dilaporkan menumbangkan dua tiang kuasa elektrik termasuk satu di Lebuhraya 409, Ban Tha Sap atau kampung Moo 1, manakala bom kedua meletup berhampiran loji jana kuasa di Ban Phong Yirai.

Empat bom turut dilaporkan meletup di daerah Bannang Sata dengan bom pertama meletup di tiang elektrik tepi Lebuhraya 410 bertentangan dengan kilang memproses kayu getah di kampung Ban Pa Wang.

Seterusnya, letupan kedua dan ketiga berlaku di tiang elektrik dan menara isyarat telefon bimbit di sebuah persimpangan di kampung Ban Bue Su.

Letupan keempat pula berlaku berhampiran tiang elektrik di Ban Kasang.

Menurut Tinnakorn, walaupun tiada kemalangan jiwa dilaporkan, tiang elektrik yang tumbang akibat siri letupan tersebut menyebabkan bekalan elektrik terputus.

Kesemua letupan dilaporkan berpunca daripada bom buatan sendiri yang dihasilkan menggunakan balang pemadam api dan alat pemasa.

Masa letupan sebenar tidak didedahkan oleh ketua polis. – AFP

See author's posts


KUCHING: Golongan belia di Taman Sepakat Jaya kini boleh tersenyum gembira apabila Gelanggang Sepak Takraw Taman Sepakat Jaya siap sepenuhnya.

Menurut Ahli Dewan Undangan Negeri (ADUN) Demak Laut, Dr. Hazland Abang Hipni, gelanggang sepak takraw ini kini boleh digunakan para belia untuk beriadah dan mengasah bakat.

“Gelanggang Sepak Takraw Taman Sepakat Jaya ini merupakan salah satu Projek Program Transformasi Luar Bandar (RTP) di bawah ADUN Demak Laut dengan kos sebanyak RM100,000.

“Dengan siapnya gelanggang sepak takraw, belia di Taman Sepakat Jaya boleh lebih aktif dalam sukan dan cara kehidupan sihat dan menjauhi dari gejala negatif,” katanya selepas mengadakan tinjauan di Taman Sepakat Jaya, baru-baru ini.

Dalam pada itu, Dr. Hazland mahu lebih ramai lagi belia DUN Demak Laut mengikuti jejak langkah salah seorang belia Kampung Hijrah Bako yang telah terpilih mewakili Sarawak dalam Sukan Malaysia (SUKMA) dalam acara sepak takraw yang akan diadakan di Johor pada tahun depan.

“DUN Demak Laut berasa berbangga atas pemilihan salah seorang belia dari Kampung Hijrah Bako yang terpilih mewakili Sarawak dalam sukan sepak takraw di SUKMA. “Dengan adanya kemudahan sukan seperti sepak takraw dan futsal akan dapat melahirkan lebih ramai belia yang mewakili Sarawak dan negara pada masa akan datang,” ujarnya.

Oleh Nur Ain Otsman

See author's posts


Hidup kembali’ selepas 20 tahun

SELEPAS 21 tahun, suasana di sekitar Padang KPSU Lama Sri Aman kembali mencetuskan kemeriahan serta menggamit kerinduan dikalangan peminat-peminat bola sepak di bandar Simanggang.

Setiausaha Persatuan Anak Perantau Simanggang, Awang Putra Yusri Awang Redzuan berkata selepas tahun 1999, Padang KPSU Lama yang berada di lokasi tidak jauh dari bandar itu tidak lagi digunakan setelah sebuah Kompleks Sukan Sri Aman yang baharu itu digunakan pada tahun berkenaan.

“Sejak dari tahun itu (1999), Padang KPSU Lama terus sunyi sepi dengan sebarang aktiviti terutamanya melibatkan penganjuran pertandingan bola sepak yang terkenal dengan gelaran ‘Main Simanggang’ satu ketika dahulu.

“Selepas 21 tahun, akhirnya suasana di sekitar Padang KPSU Lama bertukar menjadi meriah dengan kehadiran peminat-peminat sukan bola sepak tidak mengira latar belakang, usia dan bangsa, bersama-sama para pemain veteran dan bekas pemain mengimbau kembali zaman kegemilangan dan nostalgia menerusi satu perlawanan persahabatan yang diadakan pada Ahad lalu,” katanya.

Awang Putra Yusri berkata perlawanan persahabatan yang dianjurkan itu telah berjaya mengimbau kembali era kegemilangan bola sepak di bandar Simanggang yang dikecapi sekitar 80-an hingga 90-an, sekali gus mengubat kerinduan peminat-peminat bola sepak di daerah ini dengan menyaksikan kelibat-kelibat mereka bermain di atas padang.

“Padang KPSU Lama ini begitu banyak menyimpan sejarah, banyak melahirkan pemain-pemain bertaraf bintang, serta juga beberapa pasukan yang dianggap paling digeruni di bandar Simanggang satu ketika dahulu.

“Sehubungan itu, amatlah wajar kepada penduduk-penduduk serta pihak berkaitan untuk terus menghidupkan suasana dan kemeriahan Padang KPSU Lama ini dengan mengadakan pelbagai aktiviti serta beberapa siri penganjuran pertandingan bola sepak agar ia tidak ‘mati’ atau dibiarkan begitu sahaja,” ujarnya.

Justeru itu, kata Awang Putra Yusri inisiatif Persatuan Anak Perantau Simanggang bersama Belia Simanggang telah mencetuskan idea dengan menyatukan semula bekas-bekas pemain bola sepak dari bandar Simanggang, samada yang pernah menyarung jersi pasukan bahagian Sri Aman serta pernah bermain beberapa kelab ternama di daerah itu.

“Program yang dirangka ini, bukan hanya sekadar perlawanan persahabatan bagi menyatukan semula bekas-bekas pemain dari Simanggang, malah ia bertujuan untuk menyatakan rasa terima kasih yang tidak terhingga kepada Kerajaan Sarawak kerana memutuskan untuk mengekalkan Padang KPSU Lama sebagai tempat riadah atau ‘green zone’ bandar Simanggang.

“Kami bagi pihak Persatuan Anak Perantau Simanggang, Belia Simanggang serta bekas-bekas pemain dari beberapa buah kelab dari Liga Simanggang yang hadir pada perlawanan persahabatan nostalgia itu melahirkan rasa terharu dan gembira serta meluahkan penghargaan terima kasih kepada Kerajaan Sarawak apabila padang yang banyak menyimpan segala sejarah suka dan duka warna warni Liga Simanggang puluhan tahun dahulu, terus dikekalkan sehingga kini,” katanya.

Mengenai perlawanan persahabatan nostalgia itu kata Awang Putra Yusri sambutan daripada bekas-bekas pemain veteran yang hadir adalah sangat luar biasa dengan pelbagai pemain daripada pasukan-pasukan telah memberi sokongan untuk menjayakan program berkenaan.

“Saya berterima kasih kepada semua pemain-pemain yang telah hadir serta memberi sokongan sepenuhnya kejayaan penganjuran program itu, termasuk dua pemain lagenda Bujang Senang iaitu Ramles Sari dan Ramos Sari yang juga anak jati bandar Simanggang sendiri.

“Insyaallah…pihak kita akan mengadakan aktiviti seumpama ini pada masa akan datang, iaitu perlawanan susulan dan kita berharap ramai lagi bekas-bekas pemain Simanggang yang berada dari luar akan turut serta selepas ini,” tegas beliau.

Dalam pada itu, Ahli Dewan Undangan Negeri (ADUN) Lingga Simoi Peri telah menyatakan beliau berhasrat untuk menganjurkan Pertandingan Bola Sepak Veteran Piala ADUN Lingga pada tahun hadapan yang akan diadakan di Padang KPSU Sri Aman.

Oleh Adi Safarman

See author's posts


16,000 isi rumah di Kapit,Song terima bantuan makanan

KUCHING: Seramai 16,000 isi rumah melibatkan empat Dewan Undangan Negeri (DUN) di Kapit dan Song akan menerima bantuan keperluan makanan daripada Kerajaan Negeri bermula 4 Februari ini.

Timbalan Ketua Menteri, Datuk Amar Awang Tengah Ali Hasan berkata, pengagihan makanan ini melibatkan DUN Pelagus, Katibas, Bukit Goram dan Belaga (Nanga Merit) yang kini berada di bawah Perintah Kawalan Pergerakan (PKP).

“Bantuan tersebut melibatkan peruntukkan sebanyak RM1.42 juta termasuk kos pengangkutan.

“Setiap isi rumah akan menerima bantuan makanan berjumlah RM70 secara ‘sekali bayar’ dan diagihkan secara berperingkat,” katanya pada sidang media di Wisma Sumber Alam, di sini semalam.

Antara jenis makanan yang akan diagihkan adalah beras, gula, tepung, kopi atau teh paket, biskut kering, mi segera, minyak masak dan sardin dalam tin.

Katanya, pengedaran makanan akan dikendalikan oleh Jawatankuasa Pengurusan Bencana Bahagian dan Daerah dengan kerjasama agensi-agensi kerajaan yang lain.

“Dana akan disalurkan kepada Jawatankuasa Pengurusan Bencana Peringkat Bahagian (JPBPB) Kapit dan akan disokong oleh Jawatankuasa Pengurusan Bencana Daerah Kapit, Song dan Belaga,” ujarnya.

Awang Tengah selaku Pengerusi Jawatankuasa Khas Rantaian Bekalan Makanan Covid-19 turut memberitahu, pihaknya telah meminta JPBPB untuk mengenal pasti kawasan terjejas yang mana ada antara bantuan mungkin akan dihantar menggunakan jalan sungai.

“Kita telah berbincang untuk melihat kawasan-kawasan yang memerlukan helikopter serta perahu untuk penghantaran bantuan makanan,” jelasnya.

Beliau juga telah mendapat jaminan daripada pihak Kementerian Perdagangan Dalam Negeri dan Hal Ehwal Pengguna(KPDNHEP) bahawa stok makanan pada masa ini adalah mencukupi.

Oleh NUR AIN OTSMAN

See author's posts


Perusuh kembali ‘mengamuk’

THE HAGUE: Belanda dilanda gelombang kedua rusuhan semalam selepas penunjuk perasaan kembali mengamuk di beberapa bandar, berikutan pengenalan perintah berkurung Covid-19 yang dilaksanakan minggu lalu.Polis rusuhan bertempur dengan kumpulan penunjuk perasaan di Amsterdam dan juga bandar pelabuhan Rotterdam, Amersfoort di timur, dan bandar kecil kecil Geleen berhampiran Maastricht, kata laporan berita dan polis Belanda.

Polis Amsterdam menyatakan bahawa mereka membuat lapan tangkapan.“Pada masa ini ada konfrontasi antara polis, polis rusuhan dan pemuda yang merusuh yang melontarkan bunga api,” kata polis Geleen dalam ciapannya.

“Seorang telah ditangkap,” tambah polis.

Di Rotterdam, polis menggunakan meriam air selepas bertempur dengan perusuh, lapor penyiar berita nasional NOS.

Datuk Bandar, Ahmed Aboutaleb mengeluarkan arahan darurat yang memberi polis kuasa penangkapan yang lebih luas.

“Polis rusuhan mengeluarkan tuduhan dan penangkapan sudah dilakukan,” kata dewan bandar Rotterdam dalam ciapannya.

“Ada permintaan mendesak untuk semua meninggalkan daerah itu,” tambah dewan.

Sebelumnya, Perdana Menteri Mark Rutte mengutuk ‘keganasan jenayah’ yang meletus kelmarin, yang mendorong apa yang digambarkan oleh pegawai polis sebagai rusuhan terburuk dalam 40 tahun.

Polis menahan kira-kira 250 orang selepas menggunakan meriam air dan gas pemedih mata semasa demonstrasi di Amsterdam, Eindhoven dan bandar-bandar lain pada Ahad, kata media tempatan.

Lewat semalam, Datuk Bandar Isnin, di beberapa bandar Belanda mengumumkan bahawa mereka akan memperkenalkan langkah-langkah kecemasan untuk mencuba dan mencegah rusuhan selanjutnya.

Pada Ahad perusuh merosakkan kedai, membakar kereta dan membakar stesen pengujian coronavirus, selepas perintah berkurung pertama di negara itu sejak Perang Dunia II, berkuat kuasa malam Sabtu lalu.

“Ini tidak dapat diterima. Semua orang normal akan menganggap ini sesuatu yang ngeri,” kata Rutte kepada wartawan.

“Apa yang mendorong orang-orang ini tidak ada kaitan dengan memprotes. Ini adalah jenayah keganasan dan kami akan menganggapnya seperti itu.”Polis Amsterdam menggunakan anjing terhadap penunjuk perasaan yang berkumpul pada Sabtu, berhampiran muzium Van Gogh yang terkenal.

Dalam tunjuk perasaan yang lebih besar di bandar selatan Eindhoven, polis menembak gas pemedih mata untuk menyuraikan sejumlah orang.

Perniagaan dirosakkan di stesen kereta api pusat Eindhoven, iaitu sebuah kereta dibakar.

Datuk Bandar Eindhoven, John Jorritsma menyamakan situasi itu dengan “perang saudara” dan meminta tentera dihantar ke bandar itu.

Rutte mengutuk ‘orang bodoh’ yang melemparkan batu ke sebuah hospital di bandar. – AFP

See author's posts


Kes tembak polis cetus protes

MINNEAPOLIS: Protes meletus setelah polis Amerika Syarikat (AS) menembak mati seorang pemuda kulit hitam di pinggir bandar Minneapolis pada malam Ahad lalu yang mana seorang bekas pegawai polis kini diadili atas pembunuhan George Floyd.

“Ratusan orang berkumpul di luar balai polis di Brooklyn Center, di barat laut Minneapolis.

“Polis juga melepaskan gas pemedih mata ke arah penunjuk perasaan,” menurut wartawan video AFP di tempat kejadian.

Ibu Daunte Wright, seorang remaja lelaki kulit hitam berusia 20 tahun memberitahu orang ramai bahawa anaknya ditarik oleh anggota polis pada malam Ahad lalu, lapor media tempatan.

Katie Wright mengatakan bahawa dia mendengar pegawai memberitahu anaknya untuk meletakkan telefonnya ke bawah dan kemudian salah seorang pegawai menamatkan panggilan.

Tidak lama kemudian, teman wanita anaknya memberitahu bahawa dia telah ditembak.

Biro Penangkapan Jenayah Minnesota mengesahkan kepada AFP bahawa polis menyiasat insiden tembakan yang melibatkan pegawai di Brooklyn Center tetapi enggan mengenal pasti mangsa.

Menurut kenyataan dari Jabatan Polis Pusat Brooklyn, pegawai menarik seorang pemandu kerana melanggar undang-undang jalan raya.

Ketika mereka mengetahui bahawa dia memiliki waran tertunggak, mereka (polis) berusaha membawanya ke tahanan.

Mangsa masuk ke dalam keretanya dan salah seorang petugas melepaskan tembakan ke arah pemandu yang menyerang sehingga menyebabkan mangsa maut di di tempat kejadian.

Seorang penumpang wanita di dalam kereta mengalami kecederaan yang tidak mengancam nyawa dan dibawa ke hospital tempatan, kata kenyataan itu, yang tidak mengenal pasti wanita itu.

Beberapa ratus orang berkumpul di Brooklyn Center pada Ahad lalu untuk bertemu dengan polis dengan membawa peralatan rusuhan.

Gambar dari tempat kejadian menunjukkan lelaki memijak kaca depan kereta peronda polis. Polis melepaskan tembakan gas pemedih mata yang meleraikan penunjuk perasaan, menurut Star Tribune.

Setelah sekitar satu jam, kehadiran polis berkurang dan orang ramai menyalakan lilin dan menulis pesanan seperti “Justice for Daunte Wright”menggunakan kapur di atas jalanan.

Pada masa sama, Datuk Bandar Brooklyn, Mike Elliott menyebut penembakan itu adalah tragis.

“Kami meminta para penunjuk perasaan untuk terus tenang dan melakukan protes tanpa kekasaran,” tulisnya di Twitter.

Tetapi, pertempuran berlaku sekali lagi setelah sekumpulan beberapa ratus penunjuk perasaan berkumpul di luar Ibu Pejabat Polis Brooklyn Center dan dileraikan menggunakan dengan gas pemedih mata dan senjata renjatan.

Tembakan itu dilakukan semasa perbicaraan berterusan bekas pegawai polis Derek Chauvin yang menghadapi tuduhan pembunuhan di atas kematian George Floyd di Minneapolis pada Mei tahun lalu.

Pembunuhan Floyd mencetuskan protes selama berbulan-bulan di Amerika Syarikat bagi menentang isu perkauman yang melibatkan kekejaman polis serta menarik kemarahan antarabangsa. -AFP

See author's posts


Liga Betong 2022 di Kompleks Sukan Spaoh

MUSIM baharu bakal menyaksikan Padang Kompleks Sukan Spaoh menjadi venue utama penganjuran Liga Betong 2022 dan Piala Timbalan Ketua Menteri, Datuk Amar Datuk Amar Douglas Uggah Embas.

Presiden Persatuan Bola Sepak Bahagian Betong (BDFA), Abang Suhordie Abang Zaini berkata pembinaan Kompleks Sukan Spaoh kini telah 90 peratus siap, dan dijangka siap sepenuhnya hujung tahun ini.

“Dengan siapnya Kompeks Sukan Spaoh ini kelak, sudah pastinya BDFA dalam misi utama musim depan untuk menganjurkan Liga Betong 2022 dan Piala Timbalan Ketua Menteri, Datuk Amar Datuk Amar Douglas Uggah Embas,” katanya semasa mengiringi Datuk Amar Douglas Uggah Embas melakukan tinjauan pembinaan Kompeks Sukan Spaoh, baru-baru ini.

Abang Suhordie berkata bagi pihak persatuan, ia adalah merupakan satu berita baik dan membolehkan lebih banyak lagi penganjuran sukan terutamanya bola sepak pada masa akan datang.

“Ia sekali gus merupakan satu mercu tanda baharu bagi persatuan (BDFA) itu dengan terbinanya sebuah kompleks sukan yang terletak di Daerah Kecil Spaoh, sekali gus ia menambahkan lagi bilangan fasiliti sukan di Bahagian Betong amnya,” ujarnya sambil menambah kos pembinaan Kompleks Sukan Spaoh itu bernilai RM14.5 juta.

Beliau yang juga merupakan Penolong Pengurus pasukan Sarawak United FC bagi musim 2021 berkata, pihaknya telah melakukan perancangan dan persiapan bagi menganjurkan beberapa pertandingan yang akan mendapat kerjasama daripada Persatuan Bola Sepak Sarawak (FAS).

“Dengan pertambahan bilangan fasiliti dan kemudahan sukan di bahagian ini, saya percaya ia mampu merealisasikan hasrat persatuan untuk mengembalikan kegemilangan sukan bola sepak di bahagian ini,” tegasnya.

Abang Suhordie yang mewakili penduduk Spaoh mengucapkan terima kasih kepada Timbalan Ketua Menteri, Datuk Amar Douglas Uggah Embas yang sentiasa mengambil berat terhadap keperluan belia-belia di DUN Bukit Saban dalam usaha melahirkan belia-belia berbakat dari Spaoh amnya yang mampu menyinar mewakili negara pada masa akan datang.

Kompleks Sukan itu bakal mempunyai kemudahan seperti sebuah Dewan tertutup, padang bola sepak, trek larian, kemudahan untuk acara lompat tinggi, lompat jauh, tempat letak kenderaan serta kemudahan dan keperluan sukan lain.

Oleh ADI SAFARMAN

See author's posts


Rokok seludup bernilai RM4.7 juta dirampas

LAWAS: Kumpulan penyeludup rokok berputih mata apabila cubaan menyeludup sejumlah 30,000 karton rokok di Merapok di sini berjaya digagalkan oleh Tentera Darat Malaysia, semalam.

Markas Divisyen Pertama Infantri Malaysia (Satu Divisyen) dalam satu kenyataan berkata, kejadian berlaku sekitar 12.30 tengah malam di kawasan Tanjung Enasan Tinggi, Bukit Skaban.

Ketika kejadian, sepasukan anggota yang sedang melakukan rondaan mengesan dua lori yang kelihatan mencurigakan melalui kawasan tersebut.

“Pasukan kemudian bertindak menahan kedua-dua kenderaan berkenaan bagi tujuan pemeriksaan sebelum tiga daripada empat individu yang ditahan melarikan diri.

“Bagaimanapun, seorang lelaki, 35, dipercayai Pendatang Asing Tanpa Izin (PATI) tidak berjaya meloloskan diri dan ditahan berikutan tidak mempunyai sebarang dokumen perjalanan yang sah,” kata kenyataan itu.

Justeru, sejumlah RM4,708,700 nilai keseluruhan barangan berjaya dirampas melibatkan dua buah lori dan sebanyak 30,000 karton rokok putih.

Sementara itu, lelaki yang ditahan dibawa ke Ibu Pejabat Polis Daerah (IPD) Lawas untuk tindakan lanjut.

Kes disiasat di bawah Seksyen 135 (1) (e) AKTA KASTAM 1967 memiliki barangan tanpa cukai.

See author's posts


KIR DUN Repok menerima penutup hidung, mulut

SARIKEI: Bantuan penutup
hidung dan mulut dari Kerajaan Sarawak telah mula diagihkan kepada ketua isi
rumah (KIR) di kawasan Dewan Undangan Negeri (DUN) N45 Repok.

Pengagihan tersebut bermula
pada Isnin lepas melalui Pejabat Daerah Sarikei dan diserahkan kepada Pusat
Khidmat N45 Repok, Ketua Masyarakat dan Ketua Kaum (KMKK) serta Ahli Jiran
Tetangga untuk diagihkan.

Antara kawasan yang telah
menerima bantuan penutup hidung dan mulut
pada Isnin lepas ialah kawasan perumahan di Jalan Gaharu, Jalan Sirih, Jalan
Riverview, Jalan Pandan, Jalan Pegaga, Jalan Nipah, Jalan Lavender, Jalan
Sawit, Jalan Belian, Jalan Jasmine dan Jalan Baji Meruton.

Pengagihan secara
berperingkat untuk kawasan seterusnya disambung semalam sehingga selesai.

Bagi KIR yang belum menerima
bantuan penutup hidung dan mulut selepas 4 Mei, mereka disaran menghubungi
Pejabat Daerah Sarikei melalui Whatsapp di talian 010-2121757.

Dalam pada itu, penduduk
yang telah menerima bantuan penutup hidung dan mulut serta bantuan bekalan
makanan dari Kerajaan Sarawak berterima kasih kepada Ketua Menteri, Datuk
Patinggi Abang Johari Tun Openg kerana prihatin dengan kebajikan rakyat.

Selain itu, mereka juga
berterima kasih dengan bantuan yang disalurkan oleh Ahli Dewan Undangan Negeri
(ADUN) N45 Repok, Dato’ Sri Huang Tiong Sii dalam tempoh Perintah Kawalan
Pergerakan (PKP).

See author's posts


18 keluarga tinggal sehelai sepinggang

TATAU: Sebanyak 18 keluarga rumah panjang Rumah Lanting Depong, Nanga Gun, Sungai Arip Tatau, tinggal sehelai sepinggang setelah rumah panjang terbabit ranap dijilat api dalam kejadian berlaku sekitar 11.29 malam, Sabtu lalu.

Ketua Balai Bomba dan Penyelamat (BBP) Tatau, Jankey Jikat berkata, kebakaran tersebut memusnahkan 100 peratus rumah panjang itu.

“Kawalan BBP Tatau menerima awal panggilan kecemasan kebakaran rumah panjang, seterusnya menggerakkan keluaran balai ke lokasi kejadian,” katanya dalam satu kenyataan di sini semalam.

Rumah panjang yang berdekatan dengan Sekolah Kebangsaan (SK) Sungai Arip itu menempatkan 65 lelaki dan 70 wanita.

“Kebakaran melibatkan rumah panjang 18 pintu dengan struktur tidak kekal musnah 100 peratus ketika bomba tiba di lokasi,” katanya.

Bagaimanapun, kebakaran tidak melibatkan kemalangan jiwa kerana penghuni semua sempat menyelamatkan diri.

Tambahnya, turut berada di lokasi kejadian bagi membantu operasi memadamkan api tersebut adalah pihak bomba dari BPP Selangau.

Katanya, sumber air untuk memadamkan api tersebut adalah dari sungai berdekatan, memandangkan rumah tersebut terletak di seberang sungai kecil dan melalui jambatan.

Punca kebakaran dan jumlah kerugian masih lagi dalam siasatan.

Oleh Ellie Edward

See author's posts


Jual anak pokok bunga jana pendapatan

MARUDI: Penglibatan seorang suri rumah dalam perniagaan anak pokok bunga dapat menambah pendapatan sampingan.

Dominica Do’ 55, dari Kampung Pemindahan menjual benih anak bunga sekadar kerja sampingan dengan menjual benih anak bunga pada hujung minggu dan masa cuti.

Ketika ditemui Utusan Sarawak di Pasar Rakyat di sini Dominica berkata menjual anak pokok bunga ini mampu mengaut pendapatan lumayan.

Katanya, bermula sekadar hobi kini Dominica menjual pebagai jenis anak pokok bunga antaranya kaktus, bougainvillea, hibiscus, golden pos, spider plant, wodyetia palm dan banyak lagi.

Sebut tentang harga, menurut Dominica beliau menjual dengan harga berpatutan dan bergantung kepada jenis bunga.

Katanya, beliau sudah lama mengusahakan anak pokok bunga ini iaitu 25 tahun yang lalu sehingga hari ini.

“Tentang sambutan pelanggan, sukar diramalkan dan bagiamana pun saya bersyukur kerana sambutan menggalakkan terutama kepada pengemar tanaman bunga-bungaan,” katanya.

See author's posts


Tindakan jika enggan bayar penginapan kuarantin

PUTRAJAYA: Anggota keluarga kepada rakyat Malaysia yang berstatus Pemastautin Tetap (PR) atau pemegang Pas Lawatan Sosial Jangka Panjang akan dikenakan tindakan sekiranya enggan membayar kos penginapan sepanjang menjalani proses kuarantin wajib.

Menteri Kanan (Kluster Keselamatan) Datuk Seri Ismail Sabri Yaakob berkata, mesyuarat Jawatankuasa Khas Kabinet mengenai Perintah Kawalan Pergerakan (PKP) semalam bersetuju memberikan kebenaran kepada Jabatan Imigresen Malaysia untuk menarik balik keistimewaan diberikan kepada mereka.

Malah, beliau yang juga Menteri Pertahanan berkata Pejabat Peguam Negara akan turut   meneliti perkara itu   dan mengambil tindakan undang-undang ke atas mereka sehingga bayaran penginapan berkenaan dijelaskan.

“Seperti saya umumkan mengenai dasar kuarantin wajib ini… pasangan, isteri atau anak (kepada rakyat Malaysia) yang berstatus pemastautin tetap dan pemegang Pas Lawatan Sosial Jangka Panjang yang balik ikut suami dan isteri (dari luar negara ketika tempoh PKP), mereka ini mesti tanggung kos hotel sendiri (pusat kuarantin).

“Namun, terdapat dalam kalangan mereka ini yang enggan membayar kos ini apabila mereka keluar daripada hotel penginapan mereka,” katanya dalam sidang media hariannya mengenai PKP di sini semalam.

Menjelaskan mengenai keistimewaan dan kemudahan yang boleh ditarik balik, beliau berkata: “Sebagai contoh, jika sebelum ini mereka dibenarkan memperbaharui pas mereka dua ke tiga tahun sekali, mungkin selepas ini mereka perlu memperbaharuinya setiap tiga ke empat bulan”.

Sementara itu, mengenai kebenaran rentas negeri bagi pasangan suami isteri yang tinggal berjauhan, Ismail Sabri berkata mesyuarat bersetuju memberikan kebenaran pergerakan rentas negeri untuk bertemu keluarga masing-masing seminggu sekali sahaja.

Bagaimanapun, katanya mereka yang berhasrat untuk berbuat demikian perlu melaporkan diri di balai polis berhampiran.

Dalam pada itu, Ismail Sabri berkata kerajaan juga bersetuju untuk membenarkan perkhidmatan berkaitan pusat ekuestrian untuk beroperasi namun hanya mencakupi proses menjaga kebajikan haiwan terbabit.

“Kebenaran ini adalah untuk memastikan kebajikan haiwan dijaga termasuk pemberian makanan dan pembersihan kandang,” katanya. – BERNAMA

See author's posts


Alisson selamatkan Liverpool

JARINGAN penjaga gol Alisson Becker pada minit ke-95 yang dramatik memberi Liverpool kemenangan 2-1 di West Bromwich Albion dalam perlawanan Liga Perdana Inggeris semalam untuk mempertahankan usaha mereka untuk bermain dalam Liga Liga Juara-Juara UEFA musim depan.

Tandukan Alisson yang dilakukan dengan sempurna mengekalkan nasib empat tempat teratas Liverpool dalam tangan mereka sendiri walaupun kini berada di tangga kelima.

Anak buah Jurgen Klopp ketinggalan di belakang Chelsea di tempat keempat dengan satu mata dan Leicester dengan tiga mata, dengan baki dua perlawanan lagi musim ini.

Tetapi dengan Leicester dan Chelsea masih harus berhadapan sekali lagi dalam ulangan final Piala FA, yang dimenangi Foxes 1-0 pada Ahad, kemenangan ke atas Burnley dan Crystal Palace akan membawa Liverpool ke empat tempat teratas.

Baggies yang sudah tersingkir mendahului menerusi Hal Robson-Kanu sebelum Mohamed Salah tampil menyamakan kedudukan sebelum separuh masa.

Tetapi Liverpool berhadapan dengan keputusan seri yang menghampakan apabila menanduk masuk tendangan sudut pada minit kelima masa kecederaan.

Ayah pemain dari Brazil itu meninggal pada bulan Februari lepas ketika dia lemas dalam kemalangan semasa berenang.

Bahkan Alisson tidak dapat pulang untuk majlis pengebumian pada masa itu kerana peraturan kuarantin mengenai perjalanan ke luar negara dan kelihatan emosional sepanjang masa.

“Saya bermain sejak saya ingat sebagai manusia bersama ayah saya. Saya harap dia ada di sini untuk melihatnya tetapi saya yakin bahawa dia melihat dengan Tuhan di sisinya dan meraikannya,” kata Alisson.

“Anda tidak dapat menjelaskan banyak perkara dalam kehidupan ini. Bagi saya, satu-satunya alasan untuk perkara semacam itu adalah Tuhan dan dia meletakkan tangannya di kepala saya hari ini dan saya merasa sangat diberkati.”

Liverpool dikejutkan apabila Robson-Kanu, yang memulakan perlawanan liga pertamanya musim ini untuk Albion, meletakkan tuan rumah di depan pada minit ke-15 setelah dia mengawal hantaran  Matheus Pereira dan terus melakukan percubaan ke sudut bawah di Hawthorns.

Liverpool menyamakan kedudukan ketika Sadio Mane, bermula menggantikan tempat Diogo Jota yang cedera, memintas umpan lemah  kepada Kyle Bartley, dengan bola kemudian jatuh di kaki Salah, yang melakukan rembatan pertama ke sudut kiri  gawang tuan rumah.

Gol ke-22 Liga Perdana pemain antarabangsa dari Mesir itu musim ini membuatnya setaraf dengan Harry Kane dalam perlumbaan untuk memenangi anugerah kasut emas penjjaring terbanyak Liga Perdana Inggeris. – AFP

See author's posts


SEKOLAH DIBUKA 3 OKTOBER INI

PUTRAJAYA: Kementerian Pendidikan (KPM) akan memulakan sesi persekolahan secara bersemuka mulai 3 Oktober ini mengikut fasa dalam Pelan Pemulihan Negara (PPN) dan menggunakan  kaedah penggiliran murid secara mingguan.

Menteri Kanan Pendidikan Datuk Seri Dr Radzi Jidin berkata sesi persekolahan 2021 juga akan dilanjutkan sehingga Mac 2022 bagi memastikan intervensi dalam kalangan pelajar lemah dapat dilaksanakan berikutan pelajar telah lama tidak ke sekolah.

Selain itu, pembukaan semula sesi persekolahan akan menggunakan kaedah penggiliran murid secara mingguan dengan kapasiti kehadiran murid setiap minggu ditetapkan pada kadar 50 peratus daripada jumlah keseluruhan bagi mengurangkan jumlah dalam kelas dan risiko penularan Covid-19.

Dalam sidang media semalam, Radzi berkata semua sekolah di negeri dalam Fasa Satu PPN tidak akan dibuka dalam tempoh itu dan pelajar akan meneruskan sesi pengajaran dan pembelajaran di rumah (PdPR).

Bagi negeri dalam Fasa Dua PPN pula, murid berkeperluan khas dibenarkan hadir tanpa penggiliran dan murid sekolah rendah akan meneruskan PdPR.

Bagi sekolah menengah di negeri dalam Fasa Dua, hanya murid tingkatan enam semester dua, program prauniversiti semester tiga di sekolah sukan dan murid kelas peperiksaan antarabangsa dibenarkan hadir.

Dalam Fasa Tiga PPN, pembukaan sekolah diperluaskan kepada murid prasekolah dan tadika swasta yang boleh hadir tanpa penggiliran, manakala sekolah menengah turut melibatkan murid kelas peperiksaan awam di asrama penuh (tanpa penggiliran) dan murid kelas peperiksaan awam di sekolah harian atau swasta yang dibenarkan secara penggiliran.

“Bagi Fasa Empat PPN pula, murid sekolah rendah iaitu Tahap Satu (Tahun 1,2,3) dibenarkan hadir secara penggiliran bermula 17 Oktober dan murid Tahap Dua (Tahun 4,5,6) dibenarkan juga secara penggiliran bermula 31 Oktober.

“Bermula 17 Oktober juga, murid kelas peperiksaan awam, Tingkatan Tiga dan Empat di sekolah asrama penuh dibenarkan hadir tanpa penggiliran manakala murid tingkatan sama bagi sekolah harian dan swasta hadir secara penggiliran sementara kelas peralihan dan Tingkatan Satu serta Dua adalah secara PdPR,” katanya.

Mengenai pembukaan kolej vokasional, Radzi berkata ia akan dibuka bermula Fasa Dua PPN dan kehadiran pelajar akan dibahagi secara penggiliran mengikut peperiksaan berdasarkan semester masing-masing.

Berkaitan Institut Pendidikan Guru dan Kolej Matrikulasi, kaedah PdPR akan dilaksanakan pada Fasa Satu dan Fasa Dua PPN, sementara pada Fasa Tiga dan Fasa Empat PPN, pelajar yang lengkap divaksin diberi pilihan untuk hadir ke kampus manakala yang belum divaksin akan meneruskan kaedah PdPR.

Selain itu, Radzi berkata institut pendidikan swasta (IPS) kategori pusat akan beroperasi secara PdPR pada Fasa Satu dan Fasa Dua PPN, sementara pada Fasa Tiga PPN, IPS bagi kanak-kanak berusia empat hingga enam tahun beroperasi sepenuhnya dan IPS kategori pusat beroperasi secara penggiliran dengan 50 peratus kapasiti kelas.

Pada Fasa Empat PPN pula, operasi secara penggiliran akan ditingkatkan kepada 70 peratus kapasiti kelas bermula 17 Oktober manakala operasi secara kapasiti penuh dengan penjarakan fizikal dibenarkan mulai 31 Oktober.

Mengenai sekolah dan institut pendidikan di bawah kementerian yang terletak di lokasi  gelembung perjalanan’, beliau berkata pembukaan sekolah adalah mengikut Fasa Empat PPN.

Buat masa ini, negeri-negeri yang diletakkan di bawah Fasa Satu PPN ialah Kedah dan Johor, Fasa Dua (Pulau Pinang, Perak, Kelantan, Terengganu, Pahang, Selangor, Kuala Lumpur, Putrajaya, Melaka, Sabah), Fasa Tiga (Perlis, Negeri Sembilan, Sarawak) dan Fasa Empat ialah Labuan. -Bernama

See author's posts


Kerajaan terus komited budayakan amalan integriti

TEBEDU: Dengan visi menjadikan Sarawak sebagai wilayah  maju menjelang 2030, Kerajaan Sarawak melalui Unit Integriti dan Ombudsman Negeri (UNION), terus komited dalam membudayakan amalan integriti khususnya dalam kalangan penjawat awam Wilayah Sarawak dan di segenap lapisan masyarakat amnya.

ADUN Tebedu, Dr. Simon Sinang Bada mewakili Timbalan Menteri di Jabatan Premier Sarawak (Integriti dan Ombudsman) Dato Dr. Juanda Jaya berkata, hasil cetusan idea YAB Premier Sarawak juga, Kerajaan Sarawak kini telah berjaya melahirkan seramai Sembilan Puluh (90) Pegawai Integriti Bertauliah atau “Certified Integrity Officer” (CeIO), termasuk Sepuluh CeIO sedia ada.

“Kesemua mereka ditempatkan di pelbagai Kementerian, Jabatan, Pentadbiran Bahagian, Badan-badan Berkanun serta beberapa syarikat berkepentingan kerajaan bagi memastikan integriti, ketelusan dan tadbir urus yang baik.

“Selain daripada itu, Kerajaan Sarawak telah mengeluarkan pekeliling mengenai penubuhan serta terma rujukan Jawatankuasa Anti-Rasuah (JAR) untuk Kementerian, Bahagian dan Jabatan di Sarawak,” ujarnya dalam ucapan Majlis Perasmian Program Jelajah Integriti Siri 1/2022 Daerah Tebedu di Dewan Masyarakat Tebedu semalam.

Jelas beliau, Kerajaan Sarawak juga telah menubuhkan Unit Integriti di Kementerian, Jabatan dan Agensi untuk memastikan penjawat awam mengamalkan budaya kerja unggul dengan ciri-ciri moral dan etika yang kukuh serta meningkatkan semangat patriotik di kalangan penjawat awam.

“Salah satu fungsi utama Unit Integriti dan Ombudsman Negeri (UNION) adalah pengurusan aduan ombudsman. Peranan ini adalah untuk menerima pelbagai aduan dan cadangan daripada orang awam (individu) berkaitan dengan perkhidmatan agensi dan jabatan kerajaan.

“Semua aduan diteliti dan disiasat berdasarkan amalan International Ombudsman iaitu kebebasan, berkecuali, kesaksamaan, kerahsiaan dan informal,” katanya.

Tambah beliau, marilah kita sama-sama memainkan peranan masing-masing secara lebih objektif, konstruktif dan profesional demi meningkatkan mutu perkhidmatan awam.

“Saya berharap, setiap daripada kita memainkan peranan masing-masing dalam menjuarai integriti, bukan hanya menjadikannya sebagai salah satu daripada prinsip dan nilai kita sahaja, tetapi, juga memastikannya dalam setiap tindak- tanduk kita.

“Amalkanlah budaya berintegriti, patuhi peraturan dan undang-undang, hindari rasuah dan jalankan tugas dengan penuh telus, efisien dan efektif,” tegas beliau.

Oleh AZREEN KERIA

See author's posts


Mbappe bantu Perancis tundukan Sweden

KYLIAN Mbappe berjaya menyempurnakan satu-satunya percubaan tepat Perancis untuk membantu Juara piala dunia itu mencatatkan kemenangan keatas sweeden dalam aksi pembukaan liga Negara-Negara UEFA pada Sabtu.

Mbappe mengegarkan gawang pada minit ke-41 selepas melepasi dua pemain pertahanan, menanti penjaga gol Robin Olsen terjatuh dan kemudian melakukan sepakan lambung dari sudut sukar untuk gol tunggal perlawanan.

Serangan pantas itu cukup untuk memberi kemenangan kepada Perancis dalam pembukaan Kumpulan tiga.

“Ia perlawanan yang menunjukkan kesungguhan pemain, bukan perlawanan yang hebat. Perlawanan permulaan yang bagus, melihat kepada tahap kecergasan pemain,” kata jurulatih Perancis, Didier Deschamps”

Mbappe sendiri mengakui faktor kecergasan harus diambil kira selas ia terganggu dengan penularan Covid-19.”Kami tidak semua berada pada tahap yang sama,” kata Mbappe.

Sweden mempuyai tiga peluang untuk menyamakan kedudukan pada 90 minit, walaupun salah satu daripadanya berjaya dihalang pemain pertahanan Perancis, Dayot Upamecano yang melakukan penampilan antarabangsa pertamanya untuk perancis.

Antoine Griezmann mempunyai peluang untuk menggandakan jaringan menerusi sepakan penalti selepas Anthony Martial dijatuhkan, tetapi sepakan penyerang Barcelona itu tersasar.

“Itu pertandingan yang rumit,” kata Mbappe. “Kami bersaing dengan baik, itu tidak mudah.”

pengendali Perancis,Didier Deschamps telah mengadaptasikan sistem baru dengan dua penyerang.

“Sudah jelas bahawa saya lebih dekat dengan gawang dan Saya suka situasi itu,” kata Mbappe Kapten Perancis, Hugo Lloris juga fokus pada formasi dan kekurangan kecergasan.

“Pada babak kedua, kami kehilangan intensiti, saya mendapati pemain Sweden sangat baik secara fizikal,” kata penjaga gol, sambil menambah bahawa pasukan mereka masih mempelajari sistem baharu itu.

“Kami tidak akan menyesuaikan diri dalam semalam, kami memiliki beberapa hari untuk mempersiapkannya, kami harus mengusahakannya, kami harus memberikannya waktu.”

Perancis akan berdepan Croatia – ulangan final Piala Dunia 2018 – di Stade de France pada Selasa, depan manakala Sweden akan bertemu juara bertahan Portugal di Solna. -AFP

Perancis melakukan perjalanan ke Swedia dengan hanya dua penjaga gol setelah Steve Mandanda dari Marseille dihantar pulang kerana dia dianggap gagal dalam ujian Covid-19 dan tidak ada masa untuk mengatur ujian untuk pengganti. -AFP

See author's posts


Bomba Batu Niah bersihkan kawasan pokok tumbang

SUAI : Kawasan pokok besar tumbang melintang di tengah jalan berdekatan rumah panjang Tr. Ngadan di Jalan Persisiran Pantai Miri Bintulu berjaya dibersihkan oleh tujuh anggota Bomba Batu Niah.

Bomba Batu Niah telah menerima satu panggilan daripada orang awam yang memohon perkhidmatan membersihkan jalan raya pada jam 6.00 pagi.

Demi keselamatan pengguna jalan raya, seramai tujuh anggota bomba bergegas ke lokasi yang terletak sejauh 19 kilometer daripada Balai Bomba Batu Niah.

“Setibanya  di lokasi, kami  mendapati terdapat sebatang pokok bergarispusat lebih kurang enam inci merentangi separuh jalan raya dan membahayakan kenderaan yang menggunakan Jalan Pesisiran Pantai Miri Bintulu.

“Pasukan bomba bertindak memotong dan mengalih batang serta dahan pokok berkenaan ke bahu jalan supaya selamat dilalui oleh semua kenderaan,” jelasnya seorang jurucakap.

Kerja pembersihan kawasan itu mengambil masa hampir 30 minit yang diketuai oleh PBK II Peter Ngumbang.

See author's posts


Tingkat aliran kenderaan

KUCHING: Lampu isyarat pintar akan dipasang di Sarawak untuk meningkatkan aliran kenderaan.

Menteri Pengangkutan, Datuk Seri Lee Kim Shin berkata, ia perlu memandangkan bilangan kenderaan di negeri ini meningkat sebanyak 33.7 peratus daripada 1.27 juta pada 2010 kepada 1.93 juta pada 2020.

“Perancangan kita adalah untuk menaik taraf semua lampu isyarat di Sarawak menjadi lampu isyarat pintar, yang akan menggunakan Kecerdasan Buatan (AI) untuk mengawal aliran trafik.

“Ini membolehkan lampu isyarat kekal hijau untuk masa yang lebih lama untuk lorong dengan lebih banyak kenderaan,” katanya.

Beliau berkata demikian pada sidang media selepas merasmikan Kempen Keselamatan Jalan Raya Peringkat Negeri sempena Tahun Baharu Cina akan datang di Jalan Tun Jugah di sini, semalam.

Lee berkata, motosikal merangkumi 45.5 peratus daripada jumlah pemilikan pengangkutan motor Sarawak, terdiri daripada 875,169 pada 2020, manakala kereta persendirian berjumlah 853,405 atau 44.3 peratus.

Jelasnya, jumlah kenderaan di jalan raya dijangka meningkat kerana banyak sektor ekonomi telah dibuka semula pada Fasa 4 Pelan Pemulihan Nasional (PPN).

Lee dalam pada itu menggesa pengguna jalan raya supaya berhati-hati dan berwaspada bagi mengelak kemalangan, terutama ketika melakukan perjalanan jarak jauh untuk pulang ke kampung masing-masing sempena Tahun Baharu Cina.

Tambah beliau, faktor manusia seperti kecuaian menjadi punca utama kemalangan di negeri ini.

“Lain-lain termasuk keletihan semasa memandu, tidak mematuhi had laju dan mengekori,” katanya.

Untuk meningkatkan keselamatan jalan raya, Lee berkata, kementerian akan memperkenalkan Program Perubahan Tingkah Laku Kesedaran Pengangkutan (ABC) yang akan dilaksanakan pada tahun ini.

“Program itu akan mendidik pengguna jalan raya tentang kesedaran dan keselamatan dalam pemanduan,” katanya.

Dalam pada itu, mengenai kesesakan Jalan Expressway Kuching-Samarahan beliau berkata, pihaknya belum menerima laporan.

“Setakat ini, saya belum menerima laporan dan nanti saya akan mendapatkan laporan berhubung status pembinaan Projek Naik Taraf Lima Bulatan di sepanjang jalan terbabit,” katanya.

Oleh JEAKQLEYN YACHO

See author's posts


Mukhriz: “Saya masih Menteri Besar”

ALOR SETAR: Datuk Seri Mukhriz Tun Mahathir berkata, beliau masih Menteri Besar Kedah dan menafikan kerajaan negeri pimpinannya sudah jatuh.

Mukhriz berkata, pada masa ini suasana politik di Kedah masih terkawal dan pihaknya masih menjalankan tugas-tugas pentadbiran seperti biasa termasuk mengadakan Mesyuarat Exco.

“Saya masih lagi Menteri Besar dan kerajaan negeri masih wujud dan tidak benar dakwaan bahawa kerajaan ini sudah jatuh,” katanya kepada pemberita selepas mempengerusikan Mesyuarat Exco di Wisma Darul Aman di sini semalam.

Beliau mengulas pengumuman Ketua Pembangkang DUN Kedah Muhammad Sanusi Md Nor Selasa lepas yang mendakwa kononnya seramai 23 daripada 36 ADUN sudah hilang kepercayaan terhadap Mukhriz sebagai Menteri Besar.

Mukhriz berkata, jika ada pihak yang sudah hilang kepercayaan terhadap kepimpinannya, masih banyak proses yang perlu dilaksanakan termasuk yang melibatkan perkenan Sultan Kedah Al Aminul Karim Sultan Sallehuddin Sultan Badlishah, sebelum berlakunya peralihan kuasa kerajaan negeri.

Mukhriz berkata, pada mesyuarat semalam juga barisan exco kerajaan negeri sudah memutuskan untuk mengesyorkan kepada Sultan Kedah supaya usul undi tidak percaya terhadap menteri besar dibawa ke sidang Dewan Undangan Negeri (DUN).

“Cara itu lebih terbuka, pihak pembangkang boleh usulkan undi tidak percaya terhadap menteri besar atau pihak kerajaan usulkan undi percaya dan jika di pihak pembangkang jumlah (undi tidak percaya) mencukupi maka hilanglah majoriti bagi kerajaan.

“Dalam sehari dua lagi cadangan (bawa usul ke DUN) ini akan dikemukakan kepada Tuanku Sultan kerana saya perlu mandat daripada exco untuk sampaikan hasrat ini dan terpulanglah kepada baginda untuk tentukan nanti,” katanya.

Dalam sidang media khas Selasa lepa, Muhammad Sanusi mendakwa empat ADUN Bersatu yang menyatakan telah hilang kepercayaan terhadap Mukhriz ialah Juhari Bulat (Ayer Hangat), Mohd Firdaus Ahmad (Kuah), Halimaton Saadiah Saad (Bukit Kayu Hitam) dan Datuk Ku Abdul Rahman Ku Ismail (Guar Chempedak).

Tiga daripada mereka yang merupakan exco kerajaan negeri, tidak hadir pada mesyuarat semalam. – BERNAMA

See author's posts